text:
Dore uburyo bwagufasha kugirira isuku itapi y’ubudodo
Itapi imeze nk’umwenda cyangwa ikoze mu budodo ikunda kwandura vuba kandi ikabika umwanda cyane,ugasanga irimo umukungugu ushobora kwangiza imyanya y’ubuhumekero mu gihe nta suku ihagije ikorewe.
- 1.Rambura tapi ahantu habona,utoragureho utwanda twose tugaragara twaba udupapuro cyangwa indi myanda yose ikunda kujya mu ndodo za tapi igaheramo.
- 2.Koresha icyuma cyabugenewe bita vaccum gakoreshwa mu gukubura tapi,kavanamo umukungugu n’utundi twanda duba twafashemo.
- 3.Genda ukizengurutsa mu bice byose kuburyo nta na hamwe hasigara utakihanyujije.
- 4. Fata agatambaro gafite isuku ugende uryamisha ubudodo bw’itapi kuko buba bwahagaze kandi bujagaraye kubera ko kiriya cyuma uba wanyujijeho.
- 5. Igihe tapi iriho ibizinga by’ibintu byamenetseho upurizaho spray yitwa hydrogen peroxide,ku icupa ryayo haba handitseho ‘’carpet cleaner spray’’ugahita uhanagura n’amazi ashyushye.
- 6. Ushobora nanone gukoresha vinegere nkeya ivanze n’amazi ukahahanaguza,ikizinga kikavaho.
- 7.Iyo ugiye kumesa tapi ntabwo urindira ko isa nabi cyane ahubwo uyimesa nta mwanda mwinshi ifite kugira ngo ize gucya neza kandi vuba,waba ukoresha imashini cyangwa uyihanaguza intoki.
- 8.Iyo ukoresha imashini yagenewe guhanagura tapi ukoresha uruvange rw’amazi nisabuni y’amazi isanzwe ikoreshwa mu kuesa cyangwa isabuni y’ifu nkeya kuko iyo ukoresheje nyinshi yangiza tapi.
- 9.Iyo umaze kuyihanagura uyanika ku zuba cyangwa ukayishyira ahantu hari umuyaga mwinshi,kandi haba ari mu ntu ugafungura amadirishya n’inzugi by’icyumba irimo,ushobora no gukoresha na ‘’air conditioner’’ iri kuri dogere ziri hagati ya 72-78, mu gihe kingana n’amasaha 24,kandi amadirishya n’inzugi bifunguye..
- 10.Mbere yo kuyisubiza aho yari isanzwe iteguye ubanza kuhakora isuku ihagije,kandi ukirinda kongera kuyihategura ahatarumuka nayo itaruma neza kuko bituma izana umwuka mubi mu nzu.
Icyitonderwa ;itapi y’ubudodo igomba gukorerwa vacuum inshuro 2 mu cyumweru kugira ngo hirindwe umwanda wagira ingaruka ku buzima bw’umuntu cyane cyane kwaniza imyanya y’ubuhumekero,kandi ukirinda kuyikandagiraho n’inkweto cyangwa n’ibirenge bisa nabi..
Ubu nibwo buryo wakwita ku isuku ya tapi yo kutegura hasi ikoze mu budodo,kandi bikayirinda kuba yakwanduza indwara z’ubuhumekero kubera umukungugu ukunda kwihishamo.
Source ;wikihow


c: text/html

text:
Rwanda: Rucagu Boniface atangiye umwaka w'2014 yitandukanyije na gahunda ya "NDI UMUNYARWANDA" !
Rucagu ateye umugongo gahunda ikomeye ya "Ndi umunyarwanda" !
Rucagu Boniface, Umuyobozi mukuru w’itorero ry’Igihugu yavuze ko abavuga ko yaba yarasabye imbabazi mu izina ry’abahutu kubera uruhare bagize muri Jenoside yakorewe Abatutsi ari ukubeshya kuko atigeze azisaba ariko ateganya kuzisaba mu izina rye bwite.
Mu kiganiro yagiranye na IGIHE, Rugacu yavuze ko abavuga ko yasabye imbabazi babeshya, ahubwo ko ateganya kuzisaba mu minsi iri imbere.Yagize ati “Barambeshyera sinigeze nsaba imbabazi mu izina ry’Abahutu. Ndateganya kuzisaba ariko ntazisaba mu izina ry’ Abahutu kuko bazazisabira.”
Iki kiganiro Rucagu yakigiranye na IGIHE mu gihe abantu batandukanye hirya no hino mu Rwanda bavugaga ko we na Depite Bamporiki Edouard bamaze gusaba imbabazi mu izina ry’Abahutu. Rucagu yahakanye ko yasabye imbabazi yivuye inyuma, ati “Ababivuga bumvise nabi, navuze ko iyo gahunda ari nziza nzasaba imbabazi Abanyarwanda mbibakangurire n’abayobozi twari kumwe mu ngoma yariho Jenoside iba ariko sinigeze nsaba imbabazi.”
Kimwe mu bizatuma akangurira aba bayobozi gusaba imbabazi ngo ni uko yari mu butegetsi bwakoze Jenoside, gusa ngo nubwo waba utarayikoze nk’ibyo ubwo butegetsi bwakoze, icyaha cyakozwe ntikibura kukwambika isura mbi.Yarakomeje ati “Nzabashishikirariza ko ubutegeti twarimo bwakoze amarorerwa [Jenoside] muze dusabe imbabazi Abanyarwanda.”
Mu gihe gahunda ya Ndi Umunyarwanda yageraga mu bigo bitandukanye bya leta, hari bamwe basabye imbabazi, bakavuga ko ubwoko bakomokamo bwakoze Jenoside, bagasaba imbabazi mu izina ryabwo. Kuri Rucagu we ngo azasaba imbabazi ku giti cye atari mu izina ry’ubwoko.
Yagize ati “Sinzazisaba mu izina ry’abahutu, barahibereye, njyewe nzasaba imbabazi nka Rucagu nk’uwabaye mu buyobozi bubi n’uwagize ibyago nkagira uruhare mu gushinga radiyo RTLM.”
Rucagu yavuze ko umuntu wese bikwiye ko yegera uwo yahemukiye akamusaba imbabazi.Yakomeje avuga ko abavuga ko yasabye imbabazi atari byo, ko igihe kitaragera.Yarababwiye ati “Abo bantu bakurikire inkuru neza bumve amaradiyo neza nta radiyo yigeze itangaza ko nasabye imbabazi mu izina ry’Abahutu, birinde kugendera mu biguruka, abanyapolitiki bashobora kuba barabigendeyeho, hanze ni uko babizi, ko twasabye imbabazi mu izina ry’Abahutu kandi ibyo bitarigeze biba ari ugukurikira ibiguruka, Umunyarwanda akwiye kujya ashaka amakuru ahagije akirinda ibimugusha mu mutego. Ntibyigeze biba, bashishoze maze buri wese ajye asohora ijambo amaze kuripima neza, yanashatse amakuru ahagije yirinde atazagwa mu mutego.”
Ku bijyanye no gusaba imbabazi mu izina ry’ubwoko, Rucagu yavuze ko hariho gusaba imbabazi atari mu izina ry’ubwoko ahubwo kwitandukanya n’ibyo abantu bakoze mu izina ry’ubwoko.Yagize ati “Umuntu ashobora kubwira mugenzi we ati “umva umwana wanjye yarakwiciye twabanaga, twari inshuti, nitandukanyije n’icyaha umwana wanjye yagukoreye ntuzambone mu isura ye kuko nitandukanyije n’icyaha yagukoreye.”
Kimwe n’uko no gusaba imbabazi ku ruhare yagize mu gushinga radiyo rutwitsi ya RTLM, yahamagariye Abahutu kwica Abatutsi, Rucagu azongeraho n’izi mbabazi azasaba Minisiteri abarizwamo y’Ubutegetsi bw’igihugu izaba yateraniye muri gahunda ya ndi Umunyarwanda, ahazabera igikorwa cyo gusasa inzobe giteganyijwe muri uyu mwaka.
Rucagu yamaganye abantu bafata gahunda ya Ndi Umunyarwanda bakayimwitirira we na Depite Bamporiki, ko ari gahunda ya Leta, kuyimwitirira ari ukuyipfobya.
Source : Igihe.com

robotstxt: allowed

filter: keep


text:
Bavuga ko kontaro y’akazi bari bafite ko kujyana icyayi mu ruganda batangiraga saa moya kakarangira saa kumi, amasaha y’ikirenga agatangira saa kumi n’imwe bukabakeraho, ariko bagira ngo babaze ibihembo bakababwira ko birukanywa kandi bafite amasezerano abibemerera.
Igihe cyarageze bananirwa kwihangana ubajije icyo kibazo akirukanwa, bakomeza kuvuga ko bakomeje gusakuza kugeza aho umuyobozi w’uruganda Sanjay Kumar yasinye ibaruwa yemerera guhemba abakora amasaha y’ikirenga ariko ushinzwe abakozi ntabishyire mu bikorwa.
Ntawiniga Philemon avuga ko bamurimo Miriyoni 4 zisaga z’amafaranga y’u Rwanda ,tariki ya 8 Nzeri 2013, ni bwo bahawe amasezerano y’akazi abemerera gukora amasaha y’ikirenga yo kuva saa moya zijoro kugeza saa kumi ariko akazi kaje guhinduka bagakora kugeza mu gitondo.
Akomeza avuga ko iyo babazaga amafaranga yayo masaha babizezaga ko bayabaha ariko ntibikorwe nyuma yaho hagira ugirango abibaze akirukanwa.
Ati” Tariki ya 16 Nyakanga 2014, umuyobozi w’uruganda rwa Shagasha yasinye ibaruwa yemerera abakozi bakora amasaha y’ikerenga nta n’umwe bigeze bayubahiriza ngo bavuge ngo tuguhaye isaha imwe y’ikirenga kugeza twirukanywe turasaba ubuyobozi kuturenganura.”
Umuyobozi w’Akarere ka Rusizi Harerimana Frederic avuga ko bakurikiranye icyo kibazo ariko ngo ntibari bazi ko hari abirukanywe ngo bagiye kubikurikirana kugirango bagire inama bagira uruganda kandi ngo hari ibihano bihabwa umukoresha utubahirije inshingano kumukozi.
Ati”Amasaha y’ikirenga mu ruganda rwa shagasha iki kibazo twaragikurikiranye ariko ntabwo twari tuziko biragera aho, ko hari umukozi wirukanywe kuko dufite umukozi ushinzwe uburenganzira bw’abakozi ni ibyo gukurikiranywa abantu bakamenya ukuri kwabyo.”
Rushayigi Innocent ushinzwe abakozi muri uru ruganda ari nawe abirukanywe batunga agatoki avuga ko kuva barabareze bakitaba ngo bazagendera ku myanzuro bahawe n’abashinzwe umurimo.


text:
Imirongo 10 yo muri Bibiliya wasoma mu gihe ufite agahinda ugasubuzwamo intege
Ku bantu benshi, hari ibihe bigora kwihanganira, ugasanga umubiri ndetse no mu buryo bw’ umwuka umuntu yacitse intege. Ibihe byo gupfusha, uburwayi, ubukene , inzira; ni bimwe mu bihe bigora abantu kubyakira, ugasanga habayeho kwiheba, kwiganyira ndetse n’agahinda gakabije.
Mu gihe uhuye na kimwe muri ibyo bibazo cyangwa ikindi kintu cyashaka kukwihebesha, bibiliya ifite amagambo meza yaguhumuriza ndetse akagusubizamo imbaraga. Ni amagambo yongera kubwibutsa ko Imana iriho, igukunda kandi ikomeza kukugiraho imigambi myiza n’ubwo waba uca mu bibazo
1."Ikoreze Uwiteka umutwaro wawe na we azakuramira, Ntabwo azakundira umukiranutsi kunyeganyezwa" - Zaburi 55: 23
2."Nunyura mu mazi nzaba ndi kumwe nawe, nuca mu migezi ntizagutembana. Nunyura mu muriro ntuzashya, kandi ibirimi byawo ntibizagufata" - Yesaya 43:2
3."Icyo nsaba Uwiteka ni kimwe ni cyo nzajya nshaka, Ni ukuba mu nzu y’Uwiteka iminsi yose nkiriho, nkareba ubwiza bw’Uwiteka, nkitegereza urusengero rwe. Kuko ku munsi w’amakuba azandindisha kumpisha mu ihema rye, mu bwihisho bwo mu ihema rye ni ho azampisha, azanshyira hejuru ampagarike ku gitare"- Zaburi 27 : 4-5
4. "Iki ni cyo kimara umubabaro mu makuba yanjye no mu byago byanjye, ni uko ijambo ryawe ryanyuzuye"- Zaburi 119.50
5."Imana ni yo buhungiro bwacu n’ imbaraga zacu, ni umufasha utabura kuboneka mu byago no mu makuba. Ni cyo gituma tutazatinya naho isi yahinduka, naho imisozi yakurwa ahayo ikajya imuhengeri " - Zaburi 46:2-3
6."Akiza abafite imitima imenetse, apfuka inguma z’imibabaro yabo " - Zaburi 147:3
7."Hashimwe Imana y’Umwami wacu Yesu Kristo ari yo na Se, ari na yo Data wa twese w’imbabazi n’Imana nyir’ihumure ryose, iduhumuriza mu makuba yacu yose kugira ngo natwe tubone uko duhumuriza abari mu makuba yose, tubahumurisha ihumure twahawe n’ Imana" - 2 Abakorinto 1: 3-4
8. "Impumyi nzaziyobora inzira zitazi nzinyuze mutuyira zitigeze kumenya. Umwijima nzawuhindura umucyo imbere yazo n’ ahagoramye nzahagorora. Ibyo nzabibakorera kandi sinzabahaana"- Yesaya 42:16
9. "Imana nyir’ ibyiringiro ibuzuze wose n’ amahoro biheshwa no kwizera, kugira ngo murusheho kwiringira mubiheshejwe n’ imbaraga y’ Umwuka Wera" - Abaroma 15:13
10."Ni wowe ukongeza itabaza ryanjye , Uwiteka Imana yanjye ni we umurikira umwijima wanjye" - Zaburi 18: 29
Mu gihe ufite, ikibazo jya wegera Imana binyuze mu byanditswe byera, ubuhamya ndetse n’ amashimwe atandukanye y’ abo Imana yakoreye ibitangaza, uzajya usubizwamo imbaraga; bityo aho gusagwa n’agahinda, wuzure ibyiringiro byo kubaho ubuzima bwiza muri Kristo Yesu. Imana igufashe.
source: ubugingo.com


text:
Itorero Inganzo Ngari ryapfushije umwe mu babyinnyi baryo (Updated)
Mu gitondo cyo kuri uyu wa Gatatu tariki ya 18 Mata 2012, ni bwo Itorero Inganzo Ngari ryatangaje inkuru y’urupfu rw’umwe mu babyinnyi baryo.
Nyinawinkotanyi Rwirangira Irène yari umukobwa ukiri muto dore ko yari afite imyaka 20 gusa. Yari amaze iminsi isaga 10 arwariye mu bitaro bya Kibagabaga, avurwa ariko abamuvura batazi icyo bavura nk’uko twabitangarijwe na Karemera Emery, Umuyobozi w’itorero twavuze haruguru.
Aganira na IGIHE, Karemera yagize ati: “Irène yafashwe ababara umutwe, afite (...)
Mu gitondo cyo kuri uyu wa Gatatu tariki ya 18 Mata 2012, ni bwo Itorero Inganzo Ngari ryatangaje inkuru y’urupfu rw’umwe mu babyinnyi baryo.
Nyinawinkotanyi Rwirangira Irène yari umukobwa ukiri muto dore ko yari afite imyaka 20 gusa. Yari amaze iminsi isaga 10 arwariye mu bitaro bya Kibagabaga, avurwa ariko abamuvura batazi icyo bavura nk’uko twabitangarijwe na Karemera Emery, Umuyobozi w’itorero twavuze haruguru.
Aganira na IGIHE, Karemera yagize ati: “Irène yafashwe ababara umutwe, afite n’imbeho. Yahise ajya kwivuza ku bitaro bya Kibagabaga kuko ari naho yari atuye. Abaganga baramwakiriye, bagerageza kumuvura; ariko mu by’ukuri ntibabasha kubona icyo arwaye”.
Yakomeje agira ati: “Abaganga ntibigeze bemera ko bananiwe ngo bareke umwana ajye kwivuza ahandi, ahubwo barebye ibimenyetso n’uburyo yashikagurikaga; bishyiramo ko arwaye ‘fièvre typhoide’, niko gutangira kumuhata imiti. Byageze aho babona ko uburwayi bwe buri gukomera aho koroha, hanyuma ku munsi w’ejo (ku wa Kabiri) ni bwo bamwohereje mu Bitaro Bikuru bya Kaminuza bya Kigali (CHUK)”.
N’agahinda kenshi, Umuyobozi Mukuru w’Itorero Inganzo Ngari yakomeje agira ati: “CHUK nibo babashije gutahura ko ubwonko bwa Irène bwari bwangiritse, ariko nta cyo bari bakiramira kuko mu ijoro ryakeye nibwo umwana yashizemo umwuka”.
Abaganga baracyanengwa gutanga serivisi mbi
Tuganira n’abantu batandukanye bari bazi Nyakwigendera Irène ndetse banamubaye hafi mu burwayi bwe bavuze ko urupfu rwa Irène rwatewe ahanini n’uburangare bw’abaganga. Abaganiriye na IGIHE ntibifuje ko amazina yabo ashyirwa ahagaragara ariko ntibyabajije kugaragaza akababaro kabo.
Umwe yagize ati: “Jye sinumva ukuntu abaganga ba Kibagabaga, biyemeza guhata umwana imiti batazi icyo arwaye ngo barakeka ko…Ntibakajye bakekeranya ku buzima bw’umuntu kabisa”.
Undi yagize ati: “Njye nari mpari ubwo Irène yageraga CHUK. Yagezeyo abaganga baho babanza gutinya kumwakira kuko babonaga ko ageze kure. Byabaye ngombwa ngo habaho kwegera abaganga ku buryo bw’umwihariko kugirango babashe kumwakira, n’ubwo byarangiye atuvuyemo”.
Icyo ibitaro bya Kibagabaga bibivugaho
Mu kiganiro cyihariye na IGIHE, Dr Christian Ntizimira uyobora ibitaro bya Kibagabaga yavuze ko Irène yageze muri ibyo bitaro ahinda umuriro n’umutwe umurya. Yakorewe ibizamini byabugenewe, ashyirwa mu bitaro mu gihe cy’iminsi 10, aho yahabwaga imiti ya antibiotiques zifite imbaraga kurusha izindi mu Rwanda.
Ati "Nyuma yahawe transfert; ubundi hano iyo umuganga atanze transfert, umurwayi aherekezwa n’umuforomo, ariko Irène we yaherekejwe n’umuganga (docteur) kugirango asobanure neza uburyo arwaye hakurikijwe uko yakurikiranwe. Ntabwo rero yarangaranwe, kandi abaganga bababajwe no kumva ko hari abakeka ko batakoze akazi kabo neza, mu gihe bo ntako batagize".
Nyinawinkotanyi Rwirangira Irène yavutse ku itariki 12/03/1992 i Bujumbura mu gihugu cy’u Burundi. Yarangije amashuri yisumbuye mu mwaka ushize wa 2011, ku ishuri rya S.O.S; uyu mwaka yari atangiye kaminuza i Mudende (UAAC).
Yakundaga umuco kandi akanezerwa cyane mu gihe cyo kubyina imbyino Nyarwanda.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Zigiranyirazo yavuze ko bafunga Magayane, Magayane akigera mu buroko 1930 yabwiye uwamutekeraga ati: ku wa kane nzapfa maze kurya imboga. Niko byagenze. kuko yahawe i mboga z’ isogo yakundaga jeudi yitaba imana. Yanabwiye n’ uwo musoda wamutekeraga ko azagwa mu maguru y’ abagore, niko byabaye uwo musore yagiye gusambanya umugore w’ undi mugabo, ategerwa kw’ irembo bamutsinda aho.
Ibyo yahanuriye abandi ni ibi: yabwiye ambasaderi Kagenza Alphonse muli nzeli 1972 ko Kayibanda uzengurutse urwanda rwose ngo aribuka isabukuru y’ imyaka 10y’ubwigenge ko ariho asezera ku banyarwanda ko nta myaka itatu azamara ategeka, ko nategura n’ imva ye itazaboneka.
Yabwiye Kanyarengwe alexis ko azahunga akambuka Akagera, akagaruka arwana, akazitwa umutegetsi wa nyirarureshywa, akabona ibibi n’ ibyiza, nyuma agapfa adahinnwe azize indara-mabuno.
Yavuze ko hari abazungu bagiye gufungirwa mu Ruhengeri, abandi b’ abatasi bazabakurikira bakagwa kuli Muhungwe byarabaye, abacanshuro bashatse gufata Congo banyuze i Goma en 1978 surete ya Lizinde yari ikaze ibata muli yombi bafatirwa mu mahoteli ku Gisenyi, bafungiwe mu Ruhengeri, nyuma yaho abandi bakoreye plan yo gufata Rwanda na Congo byombi muli parc y’ i birunga i Rwindi (congo),baje mu Rwanda n’ ibyuma kabuhariwe bifotora, indege ibagusha muli komini Kanama(bugoyi- gisenyi) hafi ya Muhungwe.
Magayane yahamagariwe gukora animation bamamaza, banacengeza amatwara ya muvoma, ati: uwabyiniye Nkubitoyimanzi Rudahigwa, na bwenge nyakuli Kayibanda, ntiyabyinira muvoma izanywe n’ abungura bazubika u Rwanda.
Bourgmestre Kabalira yahise amufungira mu kasho amuziza gupfobya MRND,akanatuka prezida wayo ngo ni umwungura w’ umushyushya. Nyuma y’ icyumweru baramurekuye, Magayane abwira Kabalira ati: kumfungira ubusa kwawe nawe uzafungirwa ahatava izuba. Bwarakeye basanga Kabalira yarariye imisanzu ya MRND, yafungiwe muli prison special mu ruhengeri.
Magayane yabwiye Theoneste Lizinde ati: ugiye kuzafunganwa n’ abantu bambaye utubuye tubengerana ku ntugu, mukazashyirwa aho wajyaga ufungira abandi. Bwarakeye Lizinde avumbura imashini yakoraga amafranga, iyo mashini yari ihuriweho na Majyambere n’ ibindi bikomerezwa. Lizinde abigejeje i bukuru, bati uyu muntu azabwira abanyamahanga akari i murore bati: tumwohereze Zimbabwe, navayo tuti yateguraga coup d’ etat, ahite afungwa.
Yabwiye Lizinde ati ikimenyetso cy’ ifungwa ryawe n’ umwana uzabyarwa na madame Habyarimana ari ikimara. Byarabaye uwo mwana avukira mu bubiligi ari ikimara (baramuhishaga) nta cyumweru cyahise Lizinde atabwa muli yombi. Magayane ati Lizinde nufungurwa n’ ingabo zizaturuka hanze, uzicarana nazo akanya gato, uzahunga, zizagutsinda hanze.
Magayane yabwiye adjudant chef wayoboraga gereza ya Ruhengiri witwaga Sembagare ati: uri igikenya ntuzisazira. Bwarakeye ajya iwabo i muramba-gisenyi, inkuba itagira amazi iramwasa.
Magayane yabwiye undi muyobozi w’ iyo gereza adjudat Cyarahani ati:uzicirwa muli iyi prison, umwaga wawe uzashirira aha.
Yabwiye abanyururu bagenzi be ati: iyi myenda mubona y’ umukara twambaye izasimbuzwa ibara ribengerana( rose) yarongeye ati: ibohozwa ry’ iyi prison rizabanziriwa no kumwa kw’ iki giti cy’ inganzamarumbu mubona imbere ya gereza, ati hano munzu ndani hazinjira ihene izaherekeza abashyitsi. Bwarakeye igiti kiriyumisha, naho ubwo musenyeri Nsengiyumva yasuraga gereza ya Ruhengeri,bibagiwe gukinga ihene irabinjirana, nijoro bumva iramena amasafuriya irya ubugali
Magayane ati : ngicyo ikimenyetso mwatashye, mais abazahungira Rwabeya muzashira. Abahungiye Rwabeya-musanze bahuye n’ abacodo ba Mukamira baje kubohoza Ruhengeri, babamenaho urusoro babita inyenzi
Kubera atahwemye kwikoma ingoma ya kinani, byateye ubwobo abayobozi ba gereza ya Ruhengeri, bahitamo kumushyikiriza ibiro by’ ipererza ngo yisobanure. Yasabye ko Habyara n’ ibyegera bye baza, maze ubuhanuzi bufatwa kuli za cassettes buranandikwa. dore uko yavuze:
Wowe Habyarimana ndagukandagiye ugiye kugwa ku kibuga gikikijwe n’ imfunzo kandi nupfa Kigali izuzuramo intumbi agahiryi. Ibimenyetso n’ abazungu bazaza kugukanga nawe uzashyira mu bitugu byawe mu bushorishori umugore w’umugambanyi, Inyamaswa y’ ihembe limwe izaba ibiyogoza mu rukiga na ndorwa, iyo nyamaswa izakwira urwanda imena amaraso menshi, izaguhitana nta kabuza, keretse weguye.
Habyara ati shaka insinzi: Magayane ati ntayo, ati ubutegetsi bwawe buzafatwa nabo bavantara, bazigera kino gihugu, nyuma bazakivanwamo nk’ ubufindo. Magayane ati: uzasimburwa na Rusukumo ruzamara amezi atatu, hakurikireho Bihwahwa wo ku ruzi rw’ iwanyu.
Magayane ati uwo rutuku uzaza agahagarara hagati y’abazaba barwana, niwe uzatoranya umutegetsi.
Hazabaho inyoni z’ uducurama zizarika mu biti by’abo biyicaje ku ntebe. Hazabaho ibika ry’ isake isura urwimo ikigera ku mutambiko w’ urusenge, hazabaho abandi bazahanura nkanjye bakabizira: hazabaho ihene izabyara isekurume indwi zange konka.
Umwami w’ ishyamba azaza kwiba.
Mwibuke ko Magayane yavuze ati: nimubona Kigali yuzuye amase atewe n’ imyigaragambyo y’ inka. muzamenye ko kinani yahirimye, kuko amase azasimbuzwa intumbi z’ abantu. byarabaye mu kwa gatatu 1993, umugabo watswe igikingi yazanye inka ze kuli rond-point Kigali. Inka zacunzwe n’ aba Gd umugi wabaye umunuko kubera amase. Nyuma intumbi zasimbuye amase.
Ikindi gikomeye yaravuze ati: Habyarimana nupfa, abantu bazahunga iki gihugu, ati aliko abazahungira mu majyaruguru y’ uburengera-zuba bazapfamo benshi. koko abahungiye Goma, Mugunga, Kibumba, Katale, Kahindo ubwo ingabo zahoze ari iza FPR zari ziyobowe na Kagame zafataga Kigali. Magayane yabisubiyemo inshuro ishatu ati: aba bavantara baturutse i bugande bazafata kino gihugu nta kabuza, ati aliko nyuma batangire kutumvikana.Kandi koko wasanga ari biriya wumva ba Karegeya,Kayumba,Rujugiro barebana ayingwe na FPR.
Ubwanditsi


text:
“Imana yumva amasengesho” Katy Perry
Umuhanzikazi ukomoka muri Leta Zunze Ubumwe z’Amerika uririmba injyana ya pop, Katy Perry, aherutse kwerura avuga yuko Imana yamushubije ku byifuzo yasengeye.
Perry yavukiye mu muryango w’Abakristo, kandi ahamya yuko atigeze atandukira ngo areke kwizera Imana. Kugeza ubu rero, Perry amaze iminsi asengera gushira amanga.
Singer Katy Perry performs at the 2010 MuchMusic Video Awards in Toronto, Canada on June 20, 2010.
Amaze kwibuka ko "Imana yumvise gusenga kwe" ubwo yasengeraga ubuzima bwe, Perry yatangarije ikinyamakuru GQ ko atigeze abagwa ku mubiri we. Yagize ati "Sinigeze nibagisha ngo niyongerere ubwiza. Yaba ku mazuru, yaba ku kananwa, yaba ku matama,… nta na hamwe nigeze kwibagisha.”
Uyu muhanzikazi w’imyaka 27 kandi ngo wigeze gutandukana na Russell Brand mu w’2011 nyuma y’amezi 14 gusa bashakanye, ubu ngo yabonye indi ncuti ari yo muhanzi John Mayer.
Perry yatangarije GQ ati "Ntekereza ko nari nkeneye gukura. Ubu mfitanye ibihe byiza cyane n’umusore w’igitego. Nta mpamvu yo kwihuta."
Hagati aho, Perry aritegura gushyira ahagaragara album ye nshya yise Prism, azaba avugamo uburyo abanye n’Imana, cyane cyane indirimbo ye ikora ku mutima yise "By The Grace of God" (Ku bw’ubuntu bw’Imana).
Iyi ndirimbo ivuga uburyo Perry yakomerekejwe no gutandukana n’uwo bashakanye, ndetse n’umutima we ushinze mu Bukristo cyane mu magambo akubiye muri iyi ndirimbo. Muri iyi ndirimbo yavuze ko igikomere cya divorce kitoroshye kucyihanganira keretse ku bw’ubuntu bw’Imana (By the Grace of God).
Yatangarije ikinyamakuru US Magazine ati "Iyi ndirimbo igaragaza uburyo bitari byoroshye ku ruhande rumwe. Naribajije nti ‘Mbese ndashaka kubyihanganira?’ ‘Ngomba gukomeza kubaho? ‘Indirimbo zose zirimo ubutumwa bwo mu buzima busanzwe.’”


text:
Abafurere bo mu Rwanda bafite impungenge zo gukendera burundu
Abasore b’Abanyarwanda bagana inzira yo kwiha Imana “Ubufurere” bararushaho kugabanuka ndetse n’abagezeyo bagakurikirana inyungu bamara kuzibona bakigarukira mu buzima busanzwe.
Iki kibazo gihangayikishije cyane abihaye Imana b’Abafurere Maristes bo mu Rwanda, bavuga ko bibagiraho ingaruka nyinshi, zirimo umurimo wo kurera abana benshi cyane barenze ubushobozi bwabo no kuba bafite impungenge z’ejo hazaza habo, igihe abarimo bazaba bashaje.
Furere Rusanganwa Protais uyobora ishuri TTC Mururu yabwiye Imvaho Nshya ko kugeza ubu umubare w’abasore babagana ari muke cyane, aho bafite abafurere 25 gusa kandi hakurikijwe imirimo bakenewemo bagombye kuba nibura nka 50.
Avuga ko aba 25 kandi na bo, bose badakora mu Rwanda gusa kuko hari n’abari mu bihugu byo hanze, akabona ari ikibazo cy’ingorabahizi.
Avuga ko Jenoside yakorewe Abatutsi mu 1994 yashegeshe cyane uyu muryango, kuko uretse guhitana abana benshi barererwaga mu mashuri yabo, n’abarimu babigishaga, Abafurere Maristes 7 na bo bishwe ku buryo byasize icyuho gikomeye cyane.
Abajijwe impamvu abona abasore batakitabira kwiha Imana, yagize ati “Ntabwo ari uko bataza. Baraza ahubwo usanga baza bakurikiye izindi nyungu, nk’amashuri kuko ahenda cyane kandi twe tubigisha ku buntu, bakagera kure mu mahanga biga batarishye, barangiza ibyo hanze, cyane cyane imirimo yinjiza menshi, n’ibindi bihari bikabakurura kuko baba bafite ubumenyi bukenewe, abenshi bagahita bavamo bakigendera.’’
Ikindi abona kibakuramo ni uko ubundi ugiyemo arahirira kwiyemeza ubukene, aho umuntu atagira umutungo yigengaho, kandi bamwe baba bashaka gufasha imiryango yabo, atanga urugero nko ku baba barasigaye bonyine cyangwa barasigaye ari mbarwa mu miryango yabo kubera Jenoside yakorewe Abatutsi.
Abo ngo babona batazabishobora bagahitamo kuvamo bakajya gushaka akazi ahandi bazigengaho no kungura umuryango wabo bashaka abagore.
Avuga ko bituma bavunika ndetse bamwe bakanavunika cyane kugeza ubwo bahabwa ibiruhuko bitari ngombwa, ariko ko babaye benshi byafasha.
Yagize ati “Nk’ubu hano hari abanyeshuri benshi cyane kandi turi Abafurere 4 gusa, tugomba kuyobora no kwigisha, ugasanga biratuvunnye cyane kandi n’ahandi ni ko bimeze, ku buryo hari n’abaduha amashuri twitaho tukayanga kuko tutayashobora.”
Avuga ko bagiye gukora ubukangurambaga bahereye ku bana biga mu byaro bakabakundisha uyu muryango, kugira ngo babone abawuzamo, akavuga ko ikibazo kiri hose, ku buryo amaherezo bizakorwa ku rwego rwa Kiliziya Gatulika yose.
Ibi byanakozwe n’umushumba wa Diyoseze Gatulika ya Cyangugu, Musenyeri Bimenyimana Jean Damascène; ubwo yari muri TTC Mururu mu kwizihiza Mutagatifu Marcellin Champagnat washinze uyu muryango, yakanguriye abanyeshuri bahiga kuza kuziba icyuho kiri mu bihaye Imana bake muri rusange kandi ko bazakirwa neza.
SRC:IMVAHO NSHYA


text:
Muri iyi nyandiko Ndahayo aterura agita ati “Ndi umwe mu banyarwanda bandikiye Inteko nifuza ko ingingo ya 101 ihinduka. Ndibuka ukuntu bitari byoroshye kumva ko ubusabe bwacu bwakwemerwa n’Inteko Ishinga Amategeko, ikagira icyo ibukoraho.
Itariki ya 21 Gicurasi 2015 ntizansibangana mu mutwe ubwo abayobozi b’Inteko Ishinga Amategeko barimo na Perezida wa Sena, Bernard Makuza bazaga kwakira ubusabe bw’ihuriro ryacu ry’urubyiruko, bwari bugizwe n’amabaruwa asaga 250 000.
Icyo gihe sinumvaga ko igihe kizagera abagize Inteko Ishinga Amategeko bose bakumva impamvu z’ubusabe bwacu, ariko ubu byaremewe kandi twiteguye gutora Referandumu tukabishimangira.
Ndashima akazi Inteko yakoze kandi ngasaba ko igihe cya Referandum gishyirwa hafi tukazatangira umwaka mushya twarayitoye.”
Jyewe nk’umwe mu Banyarwanda bifuza ko Perezida Paul Kagame akomeza kugeza ku gihugu iterambere, umutekano, amahoro asesuye, ndashima byimazeyo Inteko Ishinga Amategeko y’u Rwanda ku kazi yakoze, ikaba itaradutengushye ikadutega amatwi.
Mpora nkurikirana aho ibyo kuvugurura itegeko nshinga bigeze; ku wa mbere tariki 23 Ugushyingo 2015, ubwo Abadepite bemezaga Umushinga w’Itegeko Nshinga wari uvuye muri Sena, nabonye ko ibyari inzozi kuri benshi bigiye kuba impamo.
Nashimishijwe cyane n’uko Ingingo ya 101 twese twabonaga ko itubangamiye yahinduwe, Perezida wacu akongera guhabwa amahirwe yo gukomeza kutuyobora.
Nk’uko yatuvanye mu rwobo, ndamusaba nkomeje ko atazadutenguha, azatwemerere aziyamamaze mu matora ya 2017, kandi nifuza ko yatumara amatsiko akabitumenyesha tukazishimira umwaka turangije n’uwo tuzatangira wa 2016 nta nkomanga dufite ku mutima.”
Nyuma y’aho itegeko rizaba rivuye mu Nteko, twumvise bavuga ko Minisitiri w’Intebe ari we usigaye kurijyana imbere ya Perezida wa Repubulika kugira ngo agene igihe cya Referandum, ku bwanjye numva yabikora vuba; simutegeka, ariko nk’uko nabivuze Abanyarwanda turashaka gutangira umwaka mushya ibyo byaravuye mu nzira.”
Nishimiye ko ubusabe bwanjye n’ubw’abandi Banyarwanda bwakiriwe kandi nkaba mfite n’icyizere cyuzuye cy’uko Perezida Paul Kagame na we azatwemerera agakomeza urugamba yatangiye rwo guteza imbere Abanyarwanda no guhesha agaciro Umunyarwanda aha ari hose ku Isi.
Nk’umunyarwanda ukunda igihugu cyanjye ntewe ishema no kubona Abanyarwanda twese tuzahuriza kuri YEGO, tugatora Itegeko Nshinga ryacu binyuze muri Kamarampaka, maze n’Intore Nkuru dukunda Nyakubahwa Paul Kagame akazatwemera gukomeza kuduteza imbere.
Nari natangiye mbisaba, ariko mbisubiremo, mu cyifuzo cyanjye ndasaba ko iri Tegeko Nshinga rivuguriye mwaridushyikiriza vuba bishoboka tukaritora ku mugaragaro nk’uko Abanyarwanda twakomeje kubisaba."
Igitekerezo cya Ngendahayo Aimable


text:
Bimwe mu bintu abagabo banga urunuka kumvana abakunzi babo
Akenshi usanga abantu babana nk’umugore n’umugabo cyangwa umusore n’umukobwa bari mu rukundo hari imirongo ngenderwaho biha cyangwa amwe mu mahame bagenderaho kugirango urukundo rwabo rugende neza.
Iyo hatabayeho ubwumvikane rero usanga umuriro uhora waka mu ngo cyangwa abakundana bagahora bashwana.
Hano hari urutonde rw’ibintu 8 abashakashatsi basanze atari byiza ko umugore abibwira uwo bashakanye cyangwa umukobwa abibwira umusore bakundana nubwo baba batarabanje kubiganiraho.
1.Kubwira umugabo wawe iby’abandi bantu bafite imbaraga.
Bitewe nuko umugabo mu rugo rwe cyangwa umusore aba yumva ko ari umuntu ukomeye imbere y’umukunzi we, si byiza ko uwo bakundana amuganiriza ku bandi bantu yabonye cyangwa bigeze kubana bafite imbaraga kuko ngo bishobora gutuma uyu mugabo yifata nk’aho nta mbaraga afite (yumva ko asuzuguritse).
2.Kubwira umukunzi we ko amusumba mu burebure.
Mu miterere y’umugabo, aba yumva ko akomeye mu bintu byose bimukikije kandi agaharanira ishema rye n’igitinyiro.
kuba rero umugore cyangwa umukobwa yabwira uwo bakundana ko amusumba, umugabo ngo yumva ko ari nk’igisebo bityo ngo bikaba atari byiza ko umugore cyangwa umkobwa abimubwira nubwo byaba ari impamo.
3.Kumwumvisha ko arwanye n’igikoko runaka atakinesha.
Ibi ngo bituma umugabo yiyumva ko nta cyo ashoboye kandi yararemanywe ububasha. Ngo si byiza rero ko umugore cyangwa umukobwa abwira uwo bakundana ko atashobora ikintu runaka kuko ahita yumva nta n’ikindi yabasha.
4. Icyampa amaguru nk’ayawe.
Ibi na byo abagabo n’abasore ngo ntibabikunda kuko bahita bumva ko bafite amaguru nk’ay’abakobwa bityo bakumva bitabanyuze na gato. Abantu b’igitsinagabo rero ngo bumva banyuzwe n’uko bari ariko bakababazwa cyane n’uwashaka kubapfobya cyane cyane mu bijyanye n’urukundo.
5. Uri nka musaza wanjye cyangwa umuvandimwe wanjye.
Ubu bushakashatsi bwerekana ko abagore benshi cyangwa abakobwa bakunze kugwa mu ikosa nk’iryo babigira imikino ariko burya ngo si byiza kuko umugabo cyangwa aba ashaka urukundo ku wundi muntu utari mwene wabo.
Ibi rero ngo bituma umuntu yongera gusubira mu masano ndetse ngo akaba yajya ahora no ku rwikekwe mu rukundo rwanyu iyo ubimubwiye kenshi.
6.Kwita umukunzi wawe Sugar Dady
Kugereranya umukunzi wawe na bariya bantu bashuka abana cyangwa abandi bantu ngo bakorane imibonano mpuzabitsina kubera indnke (sugar dady, mummy) , ngo bisa no gukomeretsa ubwonko nubwo ushobora kubivuga wikinira bitewe n’ibyo umukunzi wawe aguha cyangwa akandi kamaro agufitiye.
ibi rero ngo si byiza kuko bishobora no gutuma umukunzi wawe ahagarika impano yakugeneraga bitewe n’ibyo wamubwiye cyangwa wamuvuzeho.
7.Kubwira umukunzi wawe ko afite igitsina gitandukanye n’iby’abandi.
Hari abantu bizihirwa bakavuga ibitavugitse kubera ibyishimo cyangwa amarangamutima batewe n’abakunzi babo.
Ibi rero ngo si byiza kuko bishobora gutuma umukunzi wawe yibaza niba hari abandi bafite igitsina gitandikanye n’icye n’aho yababonye.
Ibi byo ngo si byoza na gato kuko ngo bishobora no guhita biteza intonganya mu gihe umugabo cyangwa umusore atabasha kwihangana.
8. Abagabo cyangwa abasore ntibakunda ko abakunzi babo babagereranya n’abandi babonye.
Umugabo aho ava akagera ngo aba yumva ko yihagije. Nkuko byagaragaye mu ngingo zavuzwe hejuru, ngo si byiza ko umugore cyangwa umukobwa anenga imikorere y’umugabo we amugereranya n’abandi ahubwo ikiruta ko yamugira inama bari bonyine.
Ibitekerezo
-
G
23 December 2016 -
NI BYO ,100%


text:
Umuhanzikazi Teta Diana yabashije kwesa umuhigo wo gutsindira kuba mu bahanzi 10 ba mbere ku isi bagiye kumara ukwezi ku mugabane wa Amerika, nyuma yo gusanga umuziki akora ari urugero rw’ukwiye kwifashishwa mu gutanga ubutumwa buhindura isi.
Mu kiganiro yagiranye n’ikinyamakuru Ukwezi.com, Teta Diana yasobanuye ko yatsindiye kujya mu gikorwa cyagenewe abahanzi ku rwego rw’isi yose, akaba agiye kumara ukwezi kose muri San Fransisco no muri Mexico.
Teta ati: "Bizamara ukwezi, interview narayikoze, uyu munsi ni bwo bampaye igisubizo cya nyuma bamenyesha ko natsinze. Ni ugukoresha umuziki mu kubaka umuryango mugari ku rwego rw’isi, hakoreshejwe indirimbo zifite ubutumwa. Nzamara ibyumweru bitatu mu mujyi wa San Fransisco, hanyuma icyumweru cya nyuma tukimare muri Mexico."
Muri uku kwezi, bazazenguruka bakora ibitaramo banahure n’abantu uruhare rukomeye ku isi mu gushyigikira amahoro, uburezi, uburenganzira bw’ikiremwamintu n’ibindi bikorwa bikomeye byagize icyo bihindura mu muryango mugari w’abatuye isi.
Teta asobanura ko indirimbo akora ziba zifite ubutumwa, ari nayo mpamvu basanze ari umwe mu bahanzi bakeneye, dore ko habaye amajonjora mu byiciro bitatu byose. Yagize ati: "Nyinshi mu ndirimbo nanditse zifite ubutumwa runaka zigenera abazumva. ’Tanga agatego’ ivuga ku burezi, ’Ndaje’ igarura icyizere ikagaruka ku no ku bumwe, ’Undi munsi’ na yo ni indirimbo itanga icyizere, ’Velo’ ufite amatwi burya arumva, igaruka ku mibanire ya none, ibyo tubona mu muryango mugari no gutera abantu kwibaza niba koko ari byo bikwiye, indirimbo ni nyinshi n’izindi ziracyaza..."
Teta avuga ko aya ari amahirwe kuri we kuko bizamuhuza n’abandi bahanzi bo hirya no hino ku isi, akaba yizeye ko hari byinshi azunguka bizateza imbere umuziki we, bikazamura ibendera ry’aho avuka. Asaba abanyarwanda gukomeza kumushyigikira muri uru rugendo rwa muzika, abizeza ko azakomeza gukora iyo bwabaga.


text:
“ kuko bose bakoze ibyaha, ntibashyikira ubwiza bw’Imana,” Abaroma 3:23 Mu mategeko y’ibihugu , imiryango mpuzamahanga ndetse n’izindi nzego zitandukanye abantu bahuriramo , bashyiraho amahame ngenderwaho ndetse n’amategeko ahana uwishe ayo mahame cyangwa amategeko aba yashyizweho.
Ibyaha bimwe na bimwe bimeze nkaho ari binini cyangwa se bikomeye kuruta ibindi. Ibi akenshi bivugwa bitewe n’ingaruka bigira ku bantu. Urugero: Umuntu agareranyije kwica no kwangana , ashobora guhita yumva ko kwica ari cyo kigaragara nk’igikomeye kurusha kwangana. Ubusambanyi nabwo bukagaragara nk’ubukomeye ugereranyije n’ubwibone. Nyamara ibi ntibivuga ko gukora ibyaha abantu bita ko ari bito bitazakubuza kuragwa ijuru wibwira ko ukorera.
Ibyaha byaba ibyo twakwita bito cyangwa ibikomeye byose biduhindura abanyabyaha. Bityo bigatuma tudashyikira ukwera kw’Imana. Ibyaha byose biyobora ku rupfu kuko bitubera urusika rutubuza kubana n’Imana. Ukwiriye gukiranuka ku gato no ku kanini. Uko icyaha kingana kose ntugikinishe- Yakobo1:14-14 . Umukristo akwiye guhora azirikana ko uko ibyaha byaba bingana kose, atsindishirizwa no kwizera akihana.
Iyo umukristo atangiye gucika intege mu by’ubugingo, atangira kwita ibyaha , ibintu bisanzwe. Mbese akumva hari ibyaha bidafite icyo bitwaye. Nyamara ukwiye gusaba Umwuka Wera , kuko ni we wemeza umuntu wese ko iherezo ry’icyaha icyo ari cyo cyose ari urupfu rw’iteka ryose.


text:
Umukecuru Nyiramana Patirisiya w’i Rugera ya Nyabihu mu burengerazuba yahuye n’uruva gusenya. Yari avuye mu nama y’ababyeyi ku kigo cy’amashuri abanza cya Rugera, kubera akuzukuru ke k’agakobwa kigaga mu mwaka wa 3 kuri icyo kigo.
Nyiramana akaba yari avuye mu nama itarangiye, kuko yumvaga atameze neza. Mu gihe yamanukaga kuri ako gasozi gacunshumuka cyane dore ko yari atuye hakurya y’umugezi, yagwiriwe n’imvura y’impangukano itari yigeze ikuba. Mu gihe yihutaga ngo arebe aho yakugama yaje kunyerera maze abanza itako, maze aho aguye aho abura n’uwo yatakira kuko bose bari bageze mu mazu. Iyo mvura nyinshi yarahamunyagiriye isiga atagishobora kwegura umutwe.
Sekabibi Samusoni yari asize mu nama yamanutse yihuta ngo ajye kureba ko amatungo ye magufi iyo mvura iyasize amahoro, dore ko umugore we Mukagakwandi yari yaremye isoko ryo muri Vunga. Sekabibi n’agakoni ke yitwazaga, yatunguwe no kubona igisa n’umurambo w’umuntu, ngo yegere asanga ni Nyiramana wari ushigaje akuka gake. Yavugije induru abantu baza kurora, baraterura bageza mu kabande k’uwo musozi ahari ikigo nderabuzima cya Nyakiriba.
Abaganga babonye ko ntacyo bakora ngo baramire ubugingo bwe, bihutiye kumwohereza ikubagahu ku bitaro bikuru bya Ruhengeri. Iyi nkuru ibabaje yaje kugera kuri Ngirincuti François wari ku kimisagara aho yatahaga nyuma y’imirimo yo kuyobora uruganda, akaba yari afite inshingano yo kwita kuri nyirakuru kugeza ku maherezo y’ubuzima bwe nk’uko yabirazwe na se Gahizi witabye Imana yari umuhungu wa Nyiramana.
Ngirincuti yihutiye gutaha bwangu, ngo byibura nyirakuru apfe bavuganye. Yageze i Nyabugogo aho abagenzi bategera imodoka, asanga imodoka igiye guhaguruka imaze kuzura, habura gusa umuyobozi wayo ngo ihaguruke. Mu gihe abagenzi basakuzaga bibaza ikibura ngo bagende, Ngirincuti yari aho asabagira hanze aho nk’uwataye ubwenge yibaza igihe ari butabarire. Umwari witwa Umuhoza Selafina yari yicaye mu modoka hafi y’idirishya, agiye i Rwaza kureba nyirasenge w’umubikira.
Uyu mukobwa uturuka ahitwa i Gahengeri ya Rwamagana mu burasirazuba yarembuje Ngirincuti mu kirahuri cy’imodoka, amubaza impamvu y’uko guserera bigaragarira buri wese. Ngirincuti abwiye Umuhoza icyamushajije, umukobwa muzima yahisemo kumuhagurukira amuha umwanya we muri iyo modoka, ati igendere ndihangana ndatega ikurikiraho. Si ibyo gusa kandi, umutima wa Selafina wamuhatiye gufata nomero ye ya telefoni ngo akomeze guhumuriza uwo musore wataye umutwe.
Ngirincuti yabonaga iyo bisi itihuta, muri uwo mugoroba yageze ahitwa kuri Nyirantarengwa, ahasanga abagabo bayobowe na Sekabibi, bari bategereje imodoka yabagereza indembe kwa muganga. Agikubita amaso nyirakuru wari utagishobora kuvuga, yashegeshwe n’agahinda abura icyo yakora. Kuva yava i Nyabugogo, buri kanya yavuganaga na Umuhoza wamubazaga uko bimeze. Uyu mwari nawe yinjiye mu kibazo akigira icye, kugeza igihe asa n’uwibagiwe icyamuzanye muri gare, imodoka yagombaga gutega zirarangira, nyuma yabonye aho acumbika bimugoye atega bucyeye.
Uyu mukobwa wari umaze igihe kitari gito ari umushomeri atunzwe gusa n’ikiraka aho yasimburaga abarimukazi bari mu kiruhuko cyo kubyara, yageze i Rwaza mu kigo cy’abihaye Imana akomeza kugira umutima uhagaze ku bw’ingorane za Ngirincuti ariko yirinze kubihingukiriza nyirasenge ngo atamubonamo umwari w’umwasama. Ngirincutui yakomeje kuba hafi ya nyirakuru ku bitaro bikuru, ari nako avugana ubutitsa n’Umuhoza Selafina.
Mu rukerera rw’umunsi wa gatatu, Nyiramana yabumbuye amaso atangira kuraga. Ijambo rya nyuma yabwiye umwuzukuru we Ngirincuti, yagize ati : « Mwana wanjye, ujye ugira ineza izira ndamuzi, kandi ntuzibagirwe gukunda uwakugiriye neza ». Ahagana ku gasusuruko k’uwo munsi, nibwo uyu mukecuru yashoje urugendo rwe rw’ubuzima.
Uru rupfu rwababaje Ngirincuti cyane, ariko Umuhoza akomeza kumuhumuriza amubwira ko agomba kubyakira kandi ko adasigaye wenyine, inshuti n’abavandimwe bazamuhoza. Gusa Umuhoza yabuze aho ahera abwira umubikira ko agiye gutabara ahantu atazi n’umuntu atazi, ahubwo yihutira gutaha i Rwamagana ngo yisuganye azamusure vuba. Yifuzaga kongera kumubona n’iyo byaba rimwe.
Urugendo ruva i Rwamagana rugana i Nyabihu hafi ya Nyakiriba, Umuhoza Selafina yarukoze ku munsi wo gukura ikiriyo mu muryango wa Ngirincuti. Burya rero ngo igihozo cy’Uhoraho gihora gitegurwa. Uru rugendo Umuhoza yarukoranye umuhate. Nyuma yo kuva mu muhanda wa kaburimbo, dore Umuhoza ku ipikipiki mpaka aho atazi !! Ntiyinubiye amakoni n’amakorosi, ng’uwo ku Kintobo na Gatovu, umusozi wa Mugogo yawutereranye icyizere cyo kuwosoza.
Ngirincuti nawe ntiyari arwambaye, ugutwi kwari kuri telefoni amaso ari haruguru ku muhanda. Selafina wamenyereje amaso kureba imirambi ya Rwamagana, yatangiye kumva ko bikomeye akubanuye ikoni ry’ahitwa kuri Mpurura. Atungutse mu muryango wa Ngirincuti, bombi babaye nk’abavuye mu bitotsi, kuko buri wese atasobanukirwaga impamvu yifuza kubona undi. Ngirincuti yakoranyije bose, abereka Umuhoza watumye atebuka kureba nyirakuru, akarinda kurara nzira kubera impuhwe yamugiriye.
Abakuru n’abamenyi b’umuryango, bose bakunze Umuhoza bitavugwa, bakajya bongorera Ngirincuti ngo dore umukobwa. Mu kiganiro cyabo, Ngirincuti n’ Umuhoza bahuje urugwiro, Umuhoza ngo yibagize agahinda Ngirincuti, Ngirincuti ngo ashimire Umuhoza. Uyu mwari mwiza byose yabikoranaga ubwitonzi n’icyizere yifitiye. Dore ijambo yabwiye Ngirincuti rikamwambutsa ikibaya cya birasanzwe agaterera umusozi w’urukundo : « Ndi mu batazahwema kuguhoza ».
Mbere y’uko Umuhoza ataha, Ngirincuti yamusezeranyije kumusura mu byumweru bitatu. Hashize iminsi 5, kuwa 6 yamubwiye ko kwihangana byanze, kuwa 7 Ngirincuti yerekeza iya Rwamagana. Umuhoza yamwakiriye bikomeye, amwerekana mu muryango bitigeze bibaho, ku mazimano arenzaho kujya kumutembereza ku kiyaga cya Muhazi. Kuri izo nkengero, niho buri wese yavuze yeruye, bashimira Imana yabahurije mu kababaro, maze ineza ikaba umuzi w’ibizaramba. Bisabwe na Umuhoza, bombi bafatanye ibiganza.
Maze ubwo barebanaga mu maso, Ngirincuti yibuka amagambo nyirakuru yamubwiye amusezeraho ati « Mwana wanjye, ujye ugira ineza izira ndamuzi, kandi ntuzibagirwe gukunda uwakugiriye neza ». Ntiyamenye aho amarira aturutse, maze Selafina afata atambaro mu isakoshi aramuhanagura, bombi bahoberana bishimye. Bafashe icyemezo cyo gukundana burundu, kandi umwe yemerera undi ko abaye uwe burundu, bikazemezwa n’isezerano bazagirana imbere y’Imana n’amategeko.
« BURYA KOKO INEZA N’IYO YABA NTO, YASHIBUKA URUKUNDO RUKABA INGANZAMARUMBO ».


text:
Habakuki 1
Ahanura ibyago bazaterwa nAbakaludaya
1.Ibihanurwa umuhanuzi Habakuki yeretswe. 2.Uwiteka we, nzataka utanyumva ngeze ryari? Ngutakira ibyurugomo ruriho ntubikize. 3.Ni iki gituma unyereka gukiranirwa, ukareba ibyubugoryi? Kuko kurimbuka nurugomo biri imbere yanjye. kandi hari nintonganya, hadutse numuvurungano. 4.Ni cyo gituma amategeko acogora kandi mu nkiko nta rubanza rutunganye rugihinguka, kuko inkozi zibibi zigose abakiranutsi, ni cyo gituma imanza zitabera zigoramye. 5.Yemwe abari mu mahanga mwe, nimurebe, mwitegereze kandi mwumirwe, kuko mu gihe cyanyu ngiye gukora umurimo mutari bwemere naho mwawubwirwa. 6.Kuko mpagurukije Abakaludaya, bwa bwoko bukaze kandi buhutiraho ngo bakwire isi yose, bahindūre igihugu kitari icyabo. 7.Ni abo gutinywa kandi batera ubwoba, imanza zabo nicyubahiro cyabo ni ibyo bīhangiye. 8.Namafarashi yabo arusha ingwe imbaraga, kandi arusha amasega asohoka bwije gukara. Abagendera ku mafarashi babo bagenda bīrāta, ni ukuri abagendera ku mafarashi babo baturuka kure, baguruka nkigisiga kihutira gushiha inyama. 9.Bose bazanwa no kugira ibyurugomo, bahanga amaso imbere yabo kandi bakoranya imfate nkabarunda umusenyi. 10.Ni ukuri baseka abami, nibikomangoma na byo barabishinyagurira, bahinyura ibihome byose kuko batindaho igitaka cyo kuzamukiraho bakabifata. 11.Maze bakihuta nkumuyaga, bagahitana, bagakora ibizira, amaboko yabo bayagize imana yabo. 12.Mbese nturi Ihoraho, Uwiteka Mana yanjye, Uwera wanjye? Ntabwo tuzapfa. Uwiteka we, wamutegetse gusohoza amateka, nawe Rutare, wamushyiriyeho guhana. 13.Ufite amaso atunganye adakunda kureba ikibi, habe no kwitegereza ubugoryi. Kuki ureba abakora uburiganya ukihorera, igihe umunyabibi amira umuntu umurusha gukiranuka, 14.ugahwanya abantu namafi yo mu nyanja, nkibyikurura hasi bitagira umwami ubitegeka? 15.Bose abazamuza ururobo, akabafatisha mu muraka we, akabakoranyiriza mu rushundura rwe, ni cyo gituma anezerwa, kandi akishima. 16.Ni cyo gituma atambirira urushundura rwe, akosereza imibavu umuraka we, kuko ari byo bitera umugabane we kuba mwinshi, ibyokurya bye bigatubuka. 17.Mbese yakunkumura urushundura rwe, akareka guhora yica amahanga?
Uri gusoma Habakuki igice cya:


text:
sam.
22
juin
2013
ISOMO RYA MBERE
Igitabo cy’Umuhanuzi Zakariya (Zak 12, 10-11a ; 13, 1)
Uhoraho aravuze ati “Muri iyo minsi, 12,10nzasendereza ku nzu ya Dawudi no ku muturage w’i Yeruzalemu, Umwuka mwiza kandi wiyoroshya, bityo bazandangamire. Naho uwo bahinguranyije, bazamugira mu cyunamo nk’umwana w’ikinege, bazamuririre cyane nk’umwana w’uburiza. 11aUwo munsi icyunamo kizaba ari cyose muri Yeruzalemu. 13,1Uwo munsi kandi hazavubuka isoko yo guhanagura icyaha n’ubwandure, ku nzu ya Dawudi no ku baturage b’i Yeruzalemu.
ZABURI (Zab 63 (62), 2, 3-4, 5-6, 8-9)
Inyik/ Twerekeze amaso yacu kuri Nyagasani :
adukirisha umusaraba we.
Nyagasani, ni wowe Mana yanjye,
mpora ngushaka uko bukeye !
Umutima wanjye ugufitiye inyota,
n’umubiri wanjye ukakugirira urukumbuzi,
meze nk’ubutaka bw’agasi bwabuze amazi bukumirana.
Naguhanze amaso aho uri mu Ngoro ntagatifu,
mbona ububasha bwawe n’ikuzo ryawe ;
ineza yawe nsanga yaguranwa amagara y’umuntu,
umunwa wanjye uhora ukwamamaza.
Koko nzahora ngusingiza igihe cyose nkiriho,
izina ryawe nditegere amaboko nkwiyambaza.
Nzamera nk’umuntu wahaze ibinure n’imisokoro,
ibitwenge bimpore ku munwa kubera ibyishimo,
maze ndirimbe nezerewe kubera ibisingizo byawe.
Kuko utahwemye kuntabara,
Nzavugiriza impundu aho nibereye mu gicucu cy’amababa yawe.
Nkwizirikaho n’umutima wanjye wose,
ukuboko kwawe kw’indyo kukandamira.
ISOMO RYA KABIRI
Ibaruwa Mutagatifu Pawulo Intumwa
yandikiye Abanyagalati (Gal 3, 26-29)
Bavandimwe, 26mwese muri abana b’Imana mubikesha kwemera Kristu Yezu. 27Kandi ni koko, mwebwe mwese ababatijwe muri Kristu, mwambaye Kristu. 28Nta Muyahudi ukiriho, nta Mugereki, nta mucakara, nta mwigenge, nta mugabo, nta mugore, kuko mwese muri umwe muri Kristu Yezu. 29Ubwo rero muri aba Kristu, noneho ni mwe rubyaro rwa Abrahamu, ni mwe rero muzegukana umurage wasezeranywe.
IBANGONDIRIMBO RIBANZIRIZA IVANJILI (1 Kor 1, 23-24)
Alleluya Alleluya.
Twamamaza Kristu wabambwe ku musaraba,
bikitwa ibisazi ku bantu, ariko ku batowe,
Kristu uwo ni we bubasha bw’Imana n’ubuhanga bwayo.
Alleluya.
IVANJILI
+ Luka (Lk 9, 18-24)
18Umunsi umwe Yezu yasengeraga ahiherereye ari kumwe n’abigishwa be, maze arababaza ati “Rubanda bavuga ko ndi nde ?” 19Barasubiza bati “Bamwe bavuga ko uri Yohani Batisita, abandi ngo uri Eliya, naho abandi ngo uri umwe mu bahanuzi ba kera wazutse.” 20Yongera kubabaza ati “Mwebwe se muvuga ko ndi nde ? Petero aramusubiza ati “Uri Kristu w’Imana.” 21Nyamara we arabihanangiriza kutagira uwo babibwira. 22Yungamo avuga ko Umwana w’umuntu agomba kubabara cyane, agacibwa n’abakuru b’umuryango, n’abatware b’abaherezabitambo, n’abigishamategeko, akicwa kandi akazazuka ku munsi wa gatatu. 23Nuko akabwira bose ati “Niba hari ushaka kunkurikira yiyibagirwe ubwe, aheke umusaraba we maze ankurikire ! 24Kuko uzashaka gukiza ubugingo bwe azabubura; naho uzahara ubugingo bwe ari jye agirira, azabukiza.”


text:
Musenyeri wa Diyosezi ya Byumba, Sylverien Nzakamwita, ku gitekerezo cye mu nama ya 14 y’umushyikirano yashimye gahunda zitandukanye z’iterambere ry’u Rwanda, avuga ko u Rwanda yifuza rwaba rushingiye ku muryango mwiza, ariko yirengagiza ko ari muri bamwe bashinzwe umuryango by’umwihariko nka kiliziya Gatolika.
Musenyeri wa Diyosezi ya Byumba, Sylverien Nzakamwita, ku gitekerezo cye mu nama ya 14 y’umushyikirano yashimye gahunda zitandukanye z’iterambere ry’u Rwanda, avuga ko u Rwanda yifuza rwaba rushingiye ku muryango mwiza, ariko yirengagiza ko ari muri bamwe bashinzwe umuryango by’umwihariko nka kiliziya Gatolika.
Yagarutse ku ngaruka zirimo abana bo mu muhanda, ubutane bw’abashakanye bugenda bwiyongera, yagize ati: “ ababyeyi bagenda bihekura, abicana ubwabo, abana bica ababyeyi, hari n’amahano yandi ntavuze agenda yiyongera mu ngo no mu rubyiruko”.
Ese aha ntibyaba ari ukwirengagiza inshingano za kiriziya?
Tumenyereye ko amadini afite inshingano zo kwigisha ijambo ry’Imana , urukundo ku bakristu ari nabo bagize umuryango, ni gute se yavuga kuriya, ni uko se bo muri kiriziya byabananiye bakaba basaba ko leta yabafasha?
Bo bakora iki mu kwigisha urukundo mu muryango kugirango amakimbirane agabanuke?
Ari abana abenshi bakuririra mu madini, abagabo n’abagore yewe n’abasaza n’abakecuru bose ubasanga mu madini atandukanye aho bose icyo baba bashakayo ari ugukiranuka ku Mana bakabigeraho babanje kubana neza bo ubwabo.
Musenyeri afite imiryango remezo, afasha imiryango kubahon’ibindi bikorwa by’urukundo tuzi kiliziya gatolika ikora bifasha umuryango.
Musenyeri yari akwiye kugaragaza aho bageze bigisha urukundo ndetse baca n’amakimbirane mu muryango bahereye muri kiliziya akaba ari yo mvugo yari gukoresha asaba leta ko yabunganira aho bitagenda neza.
Bruce MUSHUMBA
Ibitekerezo
Evode niwe wakoresheje uyu mwanditsi. naho Bruce ni igikoresho kidafite ubwenge mumuveho Kanda hano umusubize
Ntibisanzwe ko abanyamakuru bashobora gutizwa umurindi n'abanyamategeko. gusa uyu mwanditsi azajye ashaisha ukuri ku ibyo yandika Kanda hano umusubize
njyewe mbona Evode ari Umunyamagambo menshi.....ntazi ibyo avuga yogatsindwa akihandagaza Agasuzugura Monseigneur ... ikigoryi gusa. Kanda hano umusubize
Ntiwari ukwiye gutukana ahubwo wavuga ko yahubutse kandi amagambo menshi ntaburamo ibicumuro! Kanda hano umusubize
harya ko aribyo tuba tuvuga nkubu koko uyu munyamakuru yizehe itangazamakuru? ubu rero evode yamuhaye akantu ngo agorore amafuti yavuze njye rwose akimara kuvuga ariya magambo nakubiswe n'inkuba ntekerez niba nyakubahwa perezida ahari akaba amwumvise biranshobera " harya ngo keretse niba yarabihawe muri penetesiya"?? ahaaaaaaaa!!! ese ko nta kibi yari avuze,kuvuga ikibazo kiriho ngo gishakirwe umuti nibyo byari guhinduka ikibazo?? evode we genda warambabajeeee nubwo ntari umunya gaturika ,kuko ni wowe watumye uyu munyamakuru kukudefanda rwose, gsa bazabyigeho ntuzongere gusubira mumushyikirano nunajyayo kandi ntuzabe wemerewe kugira igitekerezo utanga ukundi, umuntu wubahuka museyeri!!! noneho papa naza mu rwanda uzamutuka kubabyeyi be "indiscipline total". Kanda hano umusubize
umwanditsi w'iyi nkuru ndamugaye. None wakwihandagaza ukavuga ko amadini yakemura icyo kibazo Leta itarimo? Kanda hano umusubize
Ariko se uretse kwibasira umuntu kubera uwo ariwe, ni ibiki yavuze bitari ikibazo? None se niba abifite mu nshingano yemeze ko ibibazo by'umuryango byakemutse kandi na IRDP yaratanze ingero z'aho bikiri? None se Evode ko yavuze ko ahubwo Musenyeri ibyo bitamureba wowe urashyigkira nde? Kandi iyo bivugwa n'undi utari musenyeri buriya muba mwarabihaye agaciro mugatanga ibitekerezo, ariko kuko hari abashaka kumwibasira kubera uwo ariwe byabaye ikibazo ndetse hazamo no gutizanya imirindi. Ariko muzumve yongera kubasubiza. Uwo akorera yarumvise, ntanakeneye n'amashimwe yanyu, uzamushima arahari. Kanda hano umusubize
Hagataho c Evode we Wamuruse niki y'unganiye Musenyeri kugitekerezo yaratanze? kuburyo yagezaho amwubahuka bene karikariya Kageni? Nshyumva ijambo yavuze nahise nibaza kunshingano afite zokurinda itegeko nshinga biranshisha bazamube hafi kuko ashobora kubizambya batabizi Kanda hano umusubize
ariko ubundi evode wamugani yaguhaye akanu kugirango umushyigikire nawe noneho nawe urahamya ko yavuze neza yewe niba aribyo koko wowe ntabunyamwuga bwawe warukwiriye gushaka ikindi ukora cyitari itangazamakuru kuko uratugomesha koko mgr nzakamwita yarakwiriye gusubizwa kuriya basi Wenda tuvuge koyararimo gusaba leta ubufasha nkuko wabivuze ariko se yarakwiriye gusubizwa kuriya ngo narugo agira biriya nagasuzuguro rero nawe wa munyamakuru we naho utaniye na evode Kanda hano umusubize
NARAGENZE NDABONA,KUBA UMUNTU ATANZE IGITEKEREZO KANDI CUBAKA CYUMVIKANA,UERTSE GUSHIRA ISONI N'IKINYABUPFURA GIKE NDETSE NO KUTAGIRA INDANGA GACIRO ZIRIMO KIRAZIRA,NINGOMBWA KUKIVUGURUZA NTANICYO WONGERAHO URETSE KUVUGA UBUSA.BIRAGAYITSE KUMVA UMUNTU YIFATA AKANDIKA INKURU NKIYI IDAFITE UMUTWE N'IKIBUNO.MUBYO MUSENYERI YAVUZE NIKI CYITUMVIKANAGA,NIKI TUTABONA .NIBA UYU USEBEJE ABAKORA ITANGAZA AMAKURU YANDIKA UBUSA,HARI ABAUTUMYE AMENYEKO YITESHEJE AGACIRO.NTANO KBICA I RUHANDE IBI BIKURIKIRA AMAGAMBO YA EVODE YAVUGIYE MU MUSHYIKIRANO,SI UKU ABANTU BIVANA MUKIMWARO,IYO WASANZE WIBESHYE UBUTWARI NU GUSABA IMBABAZI SI UGUTSIMBARARA UKORESHEJE UBURYO UBU CYANGWA UBUNDI.ARIKO UBUNDI ABA BOSE BIHAYE KUBAHUKA MUSENYERI,UWAREBA NEZA NTIYASANGA BARAHUYE N'IBIBAZO BITURUTSE KUBURERE BUDAHWITSE KUBERA AMAKIMBIRANE Y'IMIRYANGO BAKURIYEMO,CYANGWA IYO BABA BAFITE UBU NIBA IHARI. Kanda hano umusubize
NARAGENZE NDABONA,KUBA UMUNTU ATANZE IGITEKEREZO KANDI CUBAKA CYUMVIKANA,UERTSE GUSHIRA ISONI N'IKINYABUPFURA GIKE NDETSE NO KUTAGIRA INDANGA GACIRO ZIRIMO KIRAZIRA,NINGOMBWA KUKIVUGURUZA NTANICYO WONGERAHO URETSE KUVUGA UBUSA.BIRAGAYITSE KUMVA UMUNTU YIFATA AKANDIKA INKURU NKIYI IDAFITE UMUTWE N'IKIBUNO.MUBYO MUSENYERI YAVUZE NIKI CYITUMVIKANAGA,NIKI TUTABONA .NIBA UYU USEBEJE ABAKORA ITANGAZA AMAKURU YANDIKA UBUSA,HARI ABAUTUMYE AMENYEKO YITESHEJE AGACIRO.NTANO KBICA I RUHANDE IBI BIKURIKIRA AMAGAMBO YA EVODE YAVUGIYE MU MUSHYIKIRANO,SI UKU ABANTU BIVANA MUKIMWARO,IYO WASANZE WIBESHYE UBUTWARI NU GUSABA IMBABAZI SI UGUTSIMBARARA UKORESHEJE UBURYO UBU CYANGWA UBUNDI.ARIKO UBUNDI ABA BOSE BIHAYE KUBAHUKA MUSENYERI,UWAREBA NEZA NTIYASANGA BARAHUYE N'IBIBAZO BITURUTSE KUBURERE BUDAHWITSE KUBERA AMAKIMBIRANE Y'IMIRYANGO BAKURIYEMO,CYANGWA IYO BABA BAFITE UBU NIBA IHARI. Kanda hano umusubize
Ubu se iyi nkuru igamije iki? cyangwa uwo muyobozi yaguhaye akantu ngo umukure mu isoni? Nagende twaramwumvise amahomvu ye, Kanda hano umusubize
Ubu se iyi nkuru igamije iki? cyangwa uwo muyobozi yaguhaye akantu ngo umukure mu isoni? Nagende twaramwumvise amahomvu ye,impolu gusa. Kanda hano umusubize
wowe na Evode ,ntaho mutaniye,cyeretse niba washakaga ko article yawe itera amatsiko abantu benshi igasomwa cyane naho ubundi Musenyeri yavuze ibiriho kandi n'inshingano ze arazuzuza si nka Evode,usankaho abanza kuvuga sgatecyereza nyuma ubundi agasa n:utukana...avuga amategeko nkaho ibintu byose droit... Kanda hano umusubize
Nshimiye byimazeyo abo bose batanze ibitekerezo kuri iyi nkuru. jye nkibona umutwe wayo sinanifuje kuyisoma ahubwo nagiye gutanga igitekerezo nsanga ibyo nari kuvuga babimvugiye.mwakoze kbsa kumbwirira uyu mugabo ngo ni Mushumba. Kanda hano umusubize
Uwo munyamakuru yize itangazamakuru?Uburyo yakoze umutwe w'inkuru wagirango arashaka gusebya umusaza wacu,umushumba Uhoraho yitoreye. Kanda hano umusubize
yego rata. Ureke bariya batareba ibyavuzwe bakareba uwo byabwiwe Kanda hano umusubize
Iyi nyandiko niyo kudefanda ubuhubutse bw'ivode ? Jye sinyemeye na gato Kanda hano umusubize
Yeee wee wagirango ntiwari uhari ariko uri sûre ko ntagiteketezo yatanze ? Usubir muri récords zawe. Umeze nka wawundi wari usinziriye akicura atanga critiqués zidakomeye namba (idées liquides) Kanda hano umusubize
Musenyeri inshingano ze arazizi cyane! Ahubwo iyi nyandiko igambiriye guhishira amagambo y'ikinyabupfura gike yabwiwe Musenyeri amaze gutanga igitekerezo cye! Muzirunge zange zibe isogo! Kanda hano umusubize
hari byinsi bikorwa ku muryango bikozwe na Leta cyangwa Kiliziya, ariko kuba Musenyeri yaravuze ko hakenewe izindi mbarga, uko si ukwirengagiza inshingano. Ugomba kumenya abanyarwanda bose atari abanyagaturika, kandi niyo bababo, buri wese (leta na Kiliziya) afite umusanzu atanga mu kubanga umuryango. Kanda hano umusubize
ariko mwabaye mute? ko yatanze suggestion c ngo bakomeze bafatanye harubwo yagiraga ngo amenyeshe abantu ko abishinzwe, yavuze ukuri mwishakira ibibazo aho bitari, muba mwabuze ibyo mwandika cq? Kanda hano umusubize
Wowe Bruce Mushumba ntabwo nemeranya nawe. Ukeka ko Mgr yagira icyo akora wenyine njye nawe tutamufashije? Yewe n'iyo yafata buri nzu maze agashyira umusaraba muri buri cyumba cg agaha abagize umuryango, buri wese, akabaha bibiliya, ntibyabuza abantu kugoma no kujya mubintu bidafitiye société akamaro. Gutoza ibyiza si inshingano ya Mgr gusa. Nawe mubyo ukora buri munsi bigomba kuba urugero rw'urukundo. Iyi nyandiko washyize aha ndakeka ko utabanje gutekereza cyane. Kanda hano umusubize
Umwana wo mu Ruhango yagutumye ngo umukure mu isoni ko ndeba wavuze ibyo atibarije uwo yagombaga kubibaza ahubwo akivugira ibindi kugeza aho abafite ubushishozi bamuciye mu ijambo????????????? Kanda hano umusubize
Uko mbibona nuko yagerageje Kwerekana ikibazo gihari mungo kandi Kuba mubyo bashinzwe harimo umuryango birumvika nibyo Ariko ibyo tutakwirengagiza nuko Kuba Hari Imiryangoremezo, bitavuga ko bihagije Hari Nandi madini menshi bityo numva ko Ntiyarayobewe ko ibyo byose bifasha abakristu bihari ahubwo hacyenewe ubundi bufasha kuko ikibazo gikomeye!!!! Kanda hano umusubize
Ibyo uvuze nta ukuri kurimo hati benshi tutagisenga kandi turi abaturarwanda. Ubushakashatsi bakoze nkawe wari ukwiye kubusoma nawe ugatanga umusanzu kuko niba bitaragera mubawe nawe uratahiwe Kanda hano umusubize
Jamaa are serious? iki nigitekerezo cyawe ariko, ngo musenyeri yirengagije inshingano ze? ndagukemanze cyane. uzongere wumve uko President wa sena yashubije, urasanga ibyo wanditse nta shingiro bifite. Kubaka umuryango nyarwanda suruhare rwa kiriziya gusa cg leta, cg urundi rwego urwo arirwo rwose nubufatanye bwa buri ruhande cg buri rwego. Pleas bost your IQ. Thanks Kanda hano umusubize
ntabwo yirengagije inshingano ze nkuko ubivuze kuko umuryango ni uwa twese kandi harasabwa ubufatanye bwinzego zose kugirango bigerweho Kanda hano umusubize
Ariko uyu mubyeyi Musenyeri mwamuhaye amahoro koko? Ibyakozwe ku kibazo cy'umuryango se hari uwabimubajije akananirwa kubisubiza? n'ubu ubikeneye yabimubaza sinzi impamvu mubimubariza mu binyamakuru nkaho mwamubuze? Ubu murarwana kuri wa muyobozi Evode wamushizeho isoni rero! Ibi ni ukuburana urwa ndanze, kwibeshya bibaho evode yavuze atatekereje neza kubyavuzwe n'ibyo agiye kuvuga, ubupfura rero mbona bwaba kwemera ikosa yaba intwari akarisabira n'imbabazi. Atabishoboye kandi nabireke. ariko Bruce n'abandi mureke rwose gukomeza gushakira ibibazo aho bitari. Kanda hano umusubize
mujye mureka amarangamutima musenyeri hamwe n,andi matorero barabikora nawe wanditse ibi urabizi hari byinshi bakora nawe uzi utirengagije kdi utabogamye kubera impamvu ntazi ushobora kumbwira ko ubufatanye budakenewe twese hamwe na reta nawe urimo kugirango ducogoze kiriya kibazo musenyeri cg wowe mwakora iki mugihe mutari kumwe na lete?leta yakorra iki mugihe itari kumwe nawe na musenyeri?es ibyo musenyeri yavuze ntibiriho?niba biriho twakora iki wowe nanjye cg leta mugihe birenze ubushobozi bwa musenyeri cg bwawe na evode arimo ndumva niba ibyo musenyeri yavuze biriho hakenewe umuti wabyo aho kwitana bamwana birashoboka ko birenze ubushobozi bwe n'ubwo biri mu nshingano ze ese wamufasha iki?cg evode yamufasha iki?yamubwira ngo kuko adafite urugo ntakwiye kumenya ibiberamo?ibaze utekereze neza ubone kwandika Kanda hano umusubize
Aha iyi nkuru irimo guhubuka kuko nubundi kwigisha nuguhozaho kandi amasomo nkaya agomba gutangirwa hose cyane ko bose atariko baza mukiriziya kandi nabaza siko bose bumva kuko ariko bigenda genocide ntiyari kuba bityo rero uyu mugabo ntakibi yakoze Kanda hano umusubize
Nta murozi wabuze umukarabya koko. Ubuse koko wanditse iki ? Kanda hano umusubize
Wowe wanditse iyi nkuru ndabona urimo gutandukira cyane. ndetse nuwavuga ko urimo "kuvodavoda"(terme nshya yavutse kubera reaction mbi ya Evode ku gitekerezo cya mgr Nzakamwita)ntiyaba abeshye. None se kuba mgr yaravuze kuriya bishatse kuvuga ko Kiliziya ntacyo ikora mubijyanye no kubanisha neza imiryango ? cg yabivuze ashaka gusaba ko inzego zose zahuriza hamwe imbaraga kugirango habashe kuboneka umusaruro ushimishije kuri icyo kibazo cyo mungo !ikindi wirengagiza ni uko Kiliziya gatolika, ari nayo mgr akoreramo, itagera mungo zose zabanyarda kuberako bose atari abayoboke bayo. Kiliziya ishobora gutanga umuganda wayo mu kwigisha no gufasha abayoboke bayo ariko hari nabandi benshi batari abayoboke ba kiliziya nabo bagomba kwigishwa. bityo mgr akaba yarahamagariraga inzego zose zaba iza leta niza societe civile guhuriza hamwe imbaraga bagashaka amahoro mu miryango yabanyarwanda ! Kanda hano umusubize
Wowe wanditse iyi nkuru ndabona urimo gutandukira cyane. ndetse nuwavuga ko urimo "kuvodavoda"(terme nshya yavutse kubera reaction mbi ya Evode ku gitekerezo cya mgr Nzakamwita)ntiyaba abeshye. None se kuba mgr yaravuze kuriya bishatse kuvuga ko Kiliziya ntacyo ikora mubijyanye no kubanisha neza imiryango ? cg yabivuze ashaka gusaba ko inzego zose zahuriza hamwe imbaraga kugirango habashe kuboneka umusaruro ushimishije kuri icyo kibazo cyo mungo !ikindi wirengagiza ni uko Kiliziya gatolika, ari nayo mgr akoreramo, itagera mungo zose zabanyarda kuberako bose atari abayoboke bayo. Kiliziya ishobora gutanga umuganda wayo mu kwigisha no gufasha abayoboke bayo ariko hari nabandi benshi batari abayoboke ba kiliziya nabo bagomba kwigishwa. bityo mgr akaba yarahamagariraga inzego zose zaba iza leta niza societe civile guhuriza hamwe imbaraga bagashaka amahoro mu miryango yabanyarwanda ! Kanda hano umusubize
umva mushumba ibyo kiliziya irabikora cyane nandetse muri dioceze ya byumba bikaba akarusho uzabegere hari gahunda mumiryango kiliziya yubakwa ihereye mumuryango Kanda hano umusubize
ariko kiliziya yo yakora yonyine Imana yo ko yashizeho amategeko byatumye ibyaha bitaba ubu se abakora ibyo byaha bose basengera muri kiliziya gatolika mujye mubanza gusesengura Kanda hano umusubize
yabivuze murwego rwo gusaba ubufasha byumvikane nkumubyeyi ntiyabivuze nkuwirengagije inshingano ze mujye mureka kuvanga inkuru Kanda hano umusubize
jahahahahahaha ubuse woe kutangiye kuvanga inkuru yazirengagije gute se? ko yabivuze murwego rwo gusaba ubufasha mumuryango nyarwanda Kanda hano umusubize
What?!!! Munyamakuru namwe banyarwanda iyi nkuru ikomeje kwamamara cyane kdi buri wese akagenda ashaka ikosa mu mbwirwaruhame za bagabo bombi!!!!! Reka nibarize wowe munyamakuru ubu wowe niba utari nimugatolika nkajye nukuvuga ko ntabikorwa ubona kiliziya ikora byo kubungabunga umuryango!??!? Ngo asabe ubufatanye asoza yaragize ati dukwiye kumanura ibirindiro!!!! Aba ni bande yavugaga?!! Nawe urimo najye ndimo kuko umusanzu wacu twese urakenewe mukubaka umuryango nyarwanda!! Keretse niba yarakoresheje ikinyarwanda cyabagoye dore ko mwivugira za so, agishoni,... Plse mushyire aba bagabo hasi twese dufatanye twubake umuryango nyarwanda. Umwana yubahe ababyeyi, Ababyeyi buzuze inshingano zabo leta na societe civile nabyo bibe bityo Kanda hano umusubize
What?!!! Munyamakuru namwe banyarwanda iyi nkuru ikomeje kwamamara cyane kdi buri wese akagenda ashaka ikosa mu mbwirwaruhame za bagabo bombi!!!!! Reka nibarize wowe munyamakuru ubu wowe niba utari nimugatolika nkajye nukuvuga ko ntabikorwa ubona kiliziya ikora byo kubungabunga umuryango!??!? Ngo asabe ubufatanye asoza yaragize ati dukwiye kumanura ibirindiro!!!! Aba ni bande yavugaga?!! Nawe urimo najye ndimo kuko umusanzu wacu twese urakenewe mukubaka umuryango nyarwanda!! Keretse niba yarakoresheje ikinyarwanda cyabagoye dore ko mwivugira za so, agishoni,... Plse mushyire aba bagabo hasi twese dufatanye twubake umuryango nyarwanda. Umwana yubahe ababyeyi, Ababyeyi buzuze inshingano zabo leta na societe civile nabyo bibe bityo Kanda hano umusubize
Kukise mundahiro yazamo imana uwatanga inama yubaka ahoyabarihose ntakibazo padiri numugabo njye ndamushima ababigizeho ikibazo ntibareba kure! Kanda hano umusubize
None Wowe Uzanye Ibi Ukeko Kiriziya Ariki? Kanda hano umusubize
Muraho basomyi! Ndisegura mbere nambere kuri wowe Bruce wanditse iyinkuru. ushobora kuba hari ibintu utunva cg utashatse gusesengura.Monseigneur NZAKAMWITA avuga ko yifuza URwanda rushingiye kumuryango mwiza, simbona icyo uvuga ko yirengagije 1. Niyo yaba ari umwe mubagomba kubaka uwo muryango mwiza a travers son apostolat, si ikosa ko yagaragagaza ko yifuza igihugu gishingiye kumuryango mwiza, cg ko agaragaza uburemere bw'ikibazo cy'umuryango nyarwanda muriyiminsi 2.Monseigneur NZAKAMWITA, nubwo mubutumwa n'inshingano harimo kwigisha iyo miryango , nagirango nkwibutse ko umuryango nyarwanda utavoma isoko y'urukundo mumadini gusa kuko na mbere y'Umwaduko w'abazungu ayo madini ataraza, urukundo mumuryango nyarwanda,uburere,kirazira byabagaho, n'amabi turiho tubona ubu ntayabagaho . Hanyuma se ubwo byari kubazwa nde? amadini atarahabaga? Aha ndagirango ukosore imyunvire yawe kuko abana babanyarwanda bakomora urukundo n'uburere mumuryango bavukamo cyane ko atari bose banasenga. hanyuma se imiryango idasenga ntifite uruhare mumuryango mwiza? erega gusenga ni ukwemera kdi si ihame ko abantu bose basenga cg bemera bimwe ndagirango ukure inshingano yibanze kubihayimana uyerekeze kumiryango bavukamo yo inafite inshingano (Résponsabilité première kubana babigisha,ubupfura, uburere, ingagaciro na kirazira by'umuco nyarwanda). Urashaka kumera nka Evode wahubutse asubiza Monseingeur nkusubiza umwana bangana? ikibazo NZAKAMWITA yagaragaje gifite ishingiro kandi kirahangayikishije kandi yakizamuye agirango yibutse urwo rusobe rw'abantu bafite umuryango munshingano ngo bose hamwe bafatanye kubaka umuryango nyarwa ugenda uhura nibizazane muriyiminsi. Mujye musesengura mbere yo kwandika inkuru murakoze! Kanda hano umusubize
@Freddy nagirango ngire bimwe nkubwira uko mbibona cyane ko kutabona ibintu kimwe Atari icyaha. Ndakubwiza ukuri ko ntacyaha evode yakoze cyangwa yavuze. wibuke statement yakoresheje ko yavuze ati: mubyukuri umutekano urahari haba kunkiko z'igihugu n'imbere mu gihugu amaraporo arabigaragaza.ariko iyo urebye mu muryango usanga ntawuhari. 1) ibi ubwabyo ni Dialogique no kwivuguruza gukabije kuko ubwo bisobanuye ko mubyukuri ntawuhari kuko umuryango niwo base. 2) ibi ni ukugaragaza ko hari weakness mu rwego rw'amategeko Kandi wibuke ko arirwo evode yari ahagarariye . 3) wibuke ko evode atabihakanye ahubwo yavuze ko aho bigaragaye bahanwa hakurikijwe amategeko Kandi koko nibyo. ndetse yongeraho ko zero crime society ntayibaho Kandi koko ntayo. asoza avuga ko bitari generally ahubwo ari individual cases Kandi koko nibyo kuko imiryango byose siko ibanye nabi. nkanjye na madam imyaka ibaye myinshi ntawe Uzi imvugo mbi yundi. ubuse icyaha umushinja in ikihe? Kanda hano umusubize
Evode we nubwo wahindura amazina ukiyita ngangare ntibibuza ko wavuze amafuti kandi wahubutse. Byaba byiza ugiye ubanza gutekereza mbere yo kuvuga naho inverse yo iteye iseseme. Asyii Kanda hano umusubize
Good comments. Kanda hano umusubize
Mr. Ntiwarukwiye gucandaza uriya Mwungeri wa ekleziya Gatorika ngo umwurire wari ukwiye gutanga igitekerezo cyawe. None se ko umunenze wowe uvuze iki? apana kabisa. Kanda hano umusubize
Ubu se nk'iyi nyandiko igamije iki mu by'ukuri? Keretse niba uwayanditse yashakaga kugabanya ubukana bw'imyitwarire idakwiye umunyarwanda muri rusange n'umuyobozi by'umwihariko yagaragajwe na Minister of state Evode! Umuntu wenda yanenga gato ko Musenyeri atabanje ngo arondore ibyo Kiliziya ikora mu guhangana n'ibibazo yagaragaje (keretse niba yarashakaga gukoresha umwanya yari ahawe neza), ariko ntawashoka yemeza ko yirengagije inshingano ze. Ubundi se ari Kiliziya na Leta ninde ugomba kunganira undi mu gukemura biriya bibazo? Ibyo aribyo byose ni inshingano za Leta mbere yo kuba iza Kiliziya! Kanda hano umusubize
sasa Ngewe Ababavugabutumwa bomurwanda barasekeje Umuntu nkamusenyeri wize Wemera bibiriya azicyo bibiriya ivuga ntayakavuze biriya ahubwo yasobanura biriya yavuze agatangiza Ikibwiriza Yesu yaravuzengo Ngomuminsi yanyuma Umwana azica umubyeyi yice umwana mubwirize abantu kwisi igeze kumusozo muhere kubyanditswe Nahwibindi ntamumaro Kanda hano umusubize
Musenyeri,yatanze igitekerezo kiza,kandi ingero zirahali. Isomere nawe kuli kino kinyamakuru,ibyabaye i Nyanza,aho umusore yakuye amenyo nyina akanamukorera ibyamfura mbi. Ibi koko,si amahano? Akamaro kinama,ni ugutanga ibitekerezo, kubyiza bikorwa n'ibibi bikorwa. Abantu ,bakabyigira hamwe,bagafata umwanzuro. Uretse n'abali munzego zubuyobozi,n'abaturage,bafite umuco, wo kudahangana,wo kudatukana ku karubanda. Evode rero,mbona usa nkaho umurengera,yifashe nabi cyane. Abamugaya nibo benshi. Ibyo yize cyangwa se ibyo akora,yabitesheje agaciro. Kanda hano umusubize
IBI BYANDITSWE KOKO BIHULIYE HEHE NI IKIFUZO YATANZE MULI ILIYA NAMA. YAVUZE IBYIZA ANAVUGA AHALI IBIBAZO,ASABA KO BOSE BAFATANYA NGO ICYO KIBAZO KIBONERWE UMUTI. UWAMUSHUBIJE, ALIWE EVODE, MU MAGAMBO MABI,TUTAMENYEREYE MU MUCO WACU, AHAGURUKA,AMUSENYA KU KARUBANDA. NTABWO ALI KULIYA ABANTU BAKUZE,BITWARA MURUHAME. NIBA RERO ALI UKURENGERA EVODE,UNO WANDITSE INO NKURU,YASHAKAGA,ABASHYIGIKIYE ILIYA MWITALIRE YA EVODE,BABALIRWA KUNTOKI. KILIZIYA GATOLIKA,IKORA BYINSHI,KANDI BYIZA CYANE. Kanda hano umusubize
Abanyamakuru umugani wabantu rimwe na rimwe mubaza ibiterekeranye ,cga mukazan subjet zidafite shinge na rugero, ubi c yirengagije inshingano ze gute cga namwe mugiye kuba nka Evode , mujye mukora analysis yamagambo nicyo mwigiye , niba warumvishe ibyo Honorable Makuza yavuze ubya analyze . Thanks. Kanda hano umusubize
ushobora kuba udafite ubwenge buxima nawe?!!ntaho utaniye na evode niba atariwe wagutumye kuvuga aya mahomvu?!!?sekibi yarakwishe Kanda hano umusubize
umva wa munyamitwe we,niba ibyo uvuga ariwowe wabyitekerereje byaba ari ukubeshya.ubwo uriya musazi evode akurahuriyemo uburozi bwe nawe uraje urimo kwanjwa NGO uravuga,urimo gutera abantu iseseme.ubwo urimo gutayanjwa mubiki???ubwo nawe NGO uravuze.nawe mumuryango wawe barebe neza mwaba mufite sekibi wabateje kuvuga ubusa Kanda hano umusubize
Wowe wanditse iyi nyandiko urabogamye kuko urashaka gukura icyaha kuri Evode wandagaje Musenyeri.Kuba Musenyeri yaravuze ikibazo aho kiri n!uko yashakaga ubufasha mukugikemura. Ntiyigeze ahunga inshingano ze nk'uko ubivuga.Ahubwo wowe uri muruhande rwa nyakubahwa EVODE Kanda hano umusubize
wa munyamakuru uvuze nabi,ubwo uwakubaza uburyo Monseigneur yirengajije inshingano wabisobanura uziko wagirango ntiwize buriya ikintu yavuze utazi cyangwa kitabaho ni ikihe.wowe na Monseigneur urumva ariwowe usobanukiwe society kumurusha ahubwo niwowe utazi inshingano zawe kuko nziko umunyamakuru bamwita umutaramakuru ,wakagombye kumenya society uko ihagaze ntuvuge amagambo nkayo ku mushumba nkuriya .sha usebeje itangazamakuru.umenye ko leta na kiliziya bifatanya.sha abana bubu nta kinyabupfura mugira .utinyuke wandike uwo mutwe winkuru.sha watandukiriye.ariko uzi kuba monseigneur urwego uba uriho kugeza ubwo ujijwa koko wowe wize bachelor degree . sha Mushumba we iyi nkuru nta kigenda. Kanda hano umusubize
Ndabona nawe umeze nka Evode rwose. Kanda hano umusubize
Hhahahahh ubu rero urashaka kugaragaza ko Evode kumusubiza kuliya nta kosa yakoze????Yavuze u Rwanda yifuza afatanije n"inzego zose,we se yabikora wenyine?Noneho vuga ko ibyo yavuze bidahali???? Kanda hano umusubize
Msr Ntago yirengagije inshingano ze ,nka kiliziya......ninayo mpamvu yavuze aho ibibazo Buri m uburyo bwo kubisjakira umuti ,....just niwo muryango mwiza yavuga,kandi iyo wanenye indwara urwaye kubona umuti ni facil,....est donc ntiyataye inshingano rero Kanda hano umusubize
Wowe wanditse iyi nkuru ni ukugirango utwumve? Nonese yirengagije inshingano ze gute? Yari kuba azirengagije iyo ibyo bibazo biba bihari ahubwo akaba atabibona! Naho kuba abibona agatinyuka No kubivuga ni ukugirango abantu bose babimenye twese dufatikanye mu gushaka ibisubizo. Naho wowe ndumva ushaka kuvugira wa muzindaro wanyu ngo ni Evode. Ariko uko yamoteraga kuri BBC yagizengo no mu gihugu ni uko azakomeza? Kanda hano umusubize
Ahubwo kuba Musenyeri abona aho ibibazo biri ni uko akurikira ibijyanye n'inshingano ze. Ngira ngo kandi mu kungurana ibitekerezo yari kugaragaza icyo Kiriziya ikora kuri icyo kibazo. Ariko uburyo yasamiwe hejuru na Sinzinde, sinzi ko yari gusubiza atarashira impumu. Nimusigeho rwose nta mfura ikoronga. Kanda hano umusubize
ESE IYI NINKURU CYANGWA NIKO UBITEKEREZA.MUKENEYE AMAHUGURWA Kanda hano umusubize
Wowe wanditse iyi nkuru ushobora kuba ugira amatiku unakunda kwanduranya. Mr Nzakamwita yatanze igitekerezo ashingiye kubyo abona, yumvise cg yakozeho ubushakashatsi. keretse niba wenda kuvuga ko ibyo yavuze yabeshye. ikindi kandi aho yabivugiye yabivuze nk'umunyarwanda kandi nkumwe mubari batumiwe nu inama y'umushyikirano. iyi nama rero ntabwo ari iya kiliziya gaturika. kuba umuntu yabaza cg yatanga inyunganizi mubihuza gute no gutatira inshingano? ikindi, Leta niyo ibazwa byose ntabwo ari kiriziya. kuko mbere yo kuba ikintu icyo aricyo cyose umuntu abanza kuba umunyagihugu kandi akagengwa na Leta. Kanda hano umusubize
ahubwo yagaragaje ikibazo kandi Ni ukuri . Kanda hano umusubize
ndabona uyu munyamakuru ahubwo ashaka kubogama,none se niba arimo agaragaza ibuye ribangamiye iterambere ry'umuryango, urumva atarimo yuzuza ahubwo inshingano. plz ikibazo cy'umuryango kirakomeye. Kanda hano umusubize


text:
Guhindura abantu kuba abigishwa ba Yesu Kristo
Matayo 28:18-20 “Nuko Yesu arabegera avugana nabo ati : Nahawe ubutware bwose mu ijuru no mu isi. Nuko mugende muhindure abantu bo mu mahanga yose abigishwa mu babatiza mu izina rya Data wa twese n’Umwana n’Umwuka wera, Mubigisha kwitondera ibyo nababwiye byose kandi dore ndi kumwe namwe iminsi yose kugeza ku mperuka y’isi.
Uretse aya magambo Paul yigeze kuvuga ko adaterwa isoni n’ubutumwa bwiza kuko ari imbaraga y’Imana ihesha uwizera wese gukizwa Abaroma1:16
Guhindurira abantu kuba abigishwa ba Yesu ni zimwe mu nshingano Kristo yasigiye intumwa ze nkuko muri iki gihe abantu benshi bakunze kwitwa abavugabutumwa, wareba ugasanga benshi bibanda ku bitangaza ariko dukwiriye kurebera hamwe Yesu icyo yabwiye abigishwa be ko atigeze ababwira bagende babe ibirangirire hubwo akabatuma gukora ibintu bitatu.
*Guhindura abantu abigishwa, Daniyeli 12:3, abahinduriye benshi mu gukiranuka bazaka nk’inyenyere, mu ijuru abazaba barahinduriye benshi mu gukiranuka bazaba baguwe neza kuko aribo bazaba barashyize mu bikorwa ibyo batumwe n’Umukiza, kuko igihe kirasohoye ubwami bw’Imana buri hafi nuko mwihane mwemere ubutumwa bwiza.
*kubabwiriza ndetse no kubigisha Ijambo ry’Imana Mariko 16:15 “ arababwira ati ‘’mujye mu bihugu byose mwigishe abaremwe ubutumwa bwiza.’’
Aha usanga ariho ibintu byose bipfira mu kuvuga ubutumwa tubwiriza cyangwa twigisha, ubusanzwe ubuhamya bwacu aho twiga, aho dutuye, mu kazi niho hambere twagakwiriye kuvuga ubutumwa, twigisha abantu, tubereka n’itandukaniro riri hagati yacu n’abatarizera. Kubwiriza ntabwo ari uguhagarara kuri aritari cyangwa mu bantu benshi ngo baguhe umwanya uvuge ubutumwa, ahubwo Bibiliya itubwira abantu bagiye babwirisha imirimo myiza n’ubuhamya bwabo abo twavuga Doruka (ibyak10:36), urebye muri iki gitabo k’Ibyakozwe n’intumwa uhasanga ubuhamya bwa abatubanjirije mu gakiza uburyo bari bafite ishyaka ryo kubwiriza no kwigisha ubutumwa bwiza.
*Kubabatiza mu izana rya Data n’umwana n’Umwuka wera
Aha yesu adushishikariza ko abazaba babaye abigishwa bakwiriye kubatizwa nk’ikimenyetso cyo kuzirikana igikorwa yakoze cyo gucungura abantu. Kubatizwa ni ikimenyetso ariko gisobanura igikorwa yesu yakoreye i Gorogota ariko ikibabaje usanga umuntu bamubatiza atarahinduka.
Bakundwa guhinduka tugahindura abandi ni inshingano zaburi mukristo kandi bikaba n’inyungu z’umuntu ku giti cye, kuko mu ijuru hari ingororano nyinshi ( icyo nzi neza rwose ntashidikanya nuko iyatangiye umurimo mwiza muri mwe izawurangiza) Abafilipi1:6.
Ese waba uziko umurimo wo kuvuga ubutumwa uburyo Imana iwuha agaciro? kandi Yesu ntabwo yatwohereje mu kazi atabanje gukora. Bavandimwe kuba twaramenye uburyo Yesu agira neza ntitugende tubimenyeshe abandi yesu yavuze amagambo 4 akomeye muri ino mirongo.
1. Nahawe ubutware bwose mu ijuru no mu isi (all authority ) bishatse kuvuga ko tudakwiriye gutinya ko dufite ubutware turi abahagarariye Yesu mu isi
2. Mu mahanga yose (all nations )mwene data ijambo ryose wumva ryagufashije urishyize mu rurimi rwose wumva ukarisangiza abandi cyangwa aho uri mu banyamahanga ukaberera imbuto amahanga uba wayavuzemo ubutumwa.
3. Mubigisha kwitondera ibyo nababwiye byose (all that I have commanded you ) usanga muri ino minsi aho kwigisha abantu ibyo Yesu yatubwiye hubwo twigisha abantu ibyo Yesu yakoze, nibyiza ariko ivugabutumwa ni ukubwira umuntu ibimufasha gukira ntabwo ari ibimufasha kugubwa neza
4. Kandi dore ndikumwe namwe iminsi yose (all the day ), bavandimwe mureke dukorere Imana n’imbaraga zacu zose tuvuga ubutumwa twese ntabwo tuzabona umwanya wo guhagarara ngo dutambutse ijambo ry’Imana mu insengero tubamo ariko hari icyo uzi gukora kandi kiza cyatuma nibura undi umwe yaza agaha ubuzima bwe Kristo.
Ndakwiginze duhirimbanire kuvuga ubutumwa mu bikorwa no mu kubwiriza no kwigisha. Imana itubashishe.


text:
Abagore batakunnye bakiri abangavu, basigaye bagana abavuzi gakondo bakabaha umuti bakoresha, bakanabafasha muri icyo gikorwa, bakabishyura akayabo.
Soma Inkuru Yose ...
Abagore baba barashatse batarakoze umuhango wo gukuna (Guca imyeyo), kuri ubu ngo basigaye bagana abavuzi ba gakondo bakabaha umuti wa Kinyarwanda bifashisha muri icyo gikorwa, mu gihe cy’ukwezi kumwe bakaba bamaze kugwiza.
Mu kiganiro IGIHE yagiranye n’umwe mu bavuzi gakondo ukorera mu Murenge wa Gatsata wifuje ko izina rye ritashyirwa mu itangazamakuru, yavuze ko yakira umubare w’abagore batari munsi ya 15 ku munsi, baje gushaka umuti wabafasha guca imyeyo, ariko kandi ngo bakanamusaba kubibakorera.
Yagize ati “Abagore b’abasirimukazi baraza bakansaba umuti wo guca imyeyo (gukuna) nkabasobanurira uko bikorwa, ariko usanga abenshi ari abansaba kujya kubibakorera, kuko nanjye ndi umugore mugenzi wabo nta kinegu kirimo mbaca amafaranga ubundi nkajya kubafasha uwo murimo”.
Uyu muvuzi yakomeje avuga ko nta giciro runaka yashyizeho ku bagore bashaka ko ajya kubafasha gukuna, ariko ngo ni hagati y’amafaranga ibihumbi 30 na 50 mu gihe cy’ukwezi kumwe, abasanga mu ngo zabo buri munsi cyangwa bakaza kumureba iwe mu rugo.
Gukuna ni umuhango wakorwaga kera mu Rwanda, ugakorwa n’abakobwa b’abangavu mu rwego rwo kugira ngo bazashimishe abagabo babo mu gihe cy’imibonano mpuzabitsina bamaze gushaka.Uyu muhango cyangwa se uyu muco, uko imyaka ihita indi igataha ugenda ucika.
Source:Igihe


text:
Ni imashini zabonetse ku bufatanye na Sosiyete y’Abanyamerika yita ku ndwara zivurwa hafashwe igice ku mubiri (ASCP), mu karere ka Afurika y’Uburasirazuba ikaba ishyizwe mu Rwanda gusa, ahandi iboneka ni muri Afurika y’Epfo no muri Botswana.
Umuyobozi Mukuru w’ibi bitaro, Dr. Tharcisse Mpunga avuga ko ije yari ikenewe cyane kuko ngo bajyaga bakira abarwayi benshi nyamara Imashini ibapima ikaba nta bushobozi yari ifite.
Yagize ati “Ibi ni ibikoresho bifite umwihariko kuko bigezweho, bikoresha ikoranabuhanga, bifite ubushobozi bwo gukora ibintu byinshi icyarimwe. Byajyaga bigorana gufata inyama ku murwayi ukayipima, ariko ubu imashini izajya ibikora kandi ikore byinshi mu gihe gito.”
Avuga ko izi mashini zigiye gutuma ibitaro bizamura ubushobozi byari bifite bwo gupima Kanseri, kuko ngo izajya ifata ibizamini 1500 ku munsi, bikazanatuma ireme ry’ibikorwa rizarushaho kwiyongera.
Umukozi muri Sosiyete yatanze izo mashini witwa Irmen Werkhoven, yatangarije IGIHE ko batanze izo mashini kugira ngo umubare w’abavurwa urusheho kwiyongera.
Yagize ati “ iyi ni imashini ifite ubushobozi buhagije bwo gupima Kanseri kandi , irabyihutisha, turabona uyu ari umunsi ukomeye ku buvuzi bw’u Rwanda no mu karere muri rusange.”
Ibitaro bya Butaro bisuzuma, bikanavura indwara ya Kanseri, byakira abarwayi baturuka imihanda yose dore ko iyo uhageze uhasanga abaturutse mu bihugu bitandukanye baje kuyivuza.
Umuhoza Juditte, waje kuhivuriza, yavuze ko yashimishijwe no kumva ko haje imashini nshya zizihutisha ibikorwa byo gupima, kuko ngo kubona ibisubizo by’ibizamini byajyaga bitinda.
Ati “ Nageze hano mu kwezi kwa gatanu, bamfashe ibizamini ariko kugira ngo mbone igisubizo byamaze ibyumweru bitatu, ariko wenda wasanga bigiye kwihuta.”
Ibi bitaro byari bifite imashini nto byifashishaga gusuzuma, bikaba byasabaga ko babanza kohereza ibizamini bakoze muri Amerika, bakazategereza igihe kinini, gusa Dr. Mpunga uyobora ibi bitaro, avuga ko izi mashini zizajya zipima umuntu zikamuha igisubizo mu minsi itarenze itatu. Ni imashini zikoresha ikoranabuhanga zikaba zaratwaye ibihumbi 700 by’Amadolari.


text:
Mu giterane cya Pantekote 2016 abarenga 100 bakiriye Yesu nk’Umwami n’Umukiza
Nk’uko bisanzwe buri mwaka abakristo bemera Umwuka wera bizihiza umunsi mukuru wa Pantekoti, by’umwihariko itorero rya Pantekoti ryo mu Rwanda (ADEPR) nk’irifata Umwuka wera nk’inkingi rigenderaho buri mwaka ryizihiza uyu munsi mu buryo budasanzwe aho rikora igiterane cyagutse.
Mu giterane ngarukamwaka nk’iki kuri iyi ncuro cyabereye ku nyubako nshya za ADEPR, ahaherereye Salle nini ya Dove Hotel kitabiriwe ku buryo bushimishije harimo amakorari, abashumba, ubuyobozi bukuru bw’Itorero ADEPR ndetse n’abayobozi mu nzego bwite za Leta.
Mu nyigisho yatanzwe n’Umushumba w’ Ururembo rw’ Umujyi wa Kigali Rev.Past Rurangirwa Emmanuel yagarutse kuri Pantekote yizihizwaga n’Abisirayeli. Yifashishije ijambo ry’Imana mu gitabo cy’Ibyakozwe n’intumwa 2, yakomeje agira ati ‘’n’ubwo Umwuka wera wamanukiye intumwa umucyo wa Kiyuda wari imbogamizi ikomeye, kuko bumvaga agakiza ari ak’ Abayuda bonyine ariko umunsi umwe kwa Koruneliyo abanyamahanga nabo bahawe Umwuka wera.’’
Nyuma yo gusobanura umumaro w’Umwuka wera uko yemeza umuntu ibyaha bye, agakora umurimo wo kweza itorero, akazana ubumwe mu bantu, abarenga 100 bahisemo kwakira Yesu nk’Umwami n’Umukiza wabo, abandi barahemburwa mu buryo bugaragara cyane ko abitabiriye iki giterane wabonaga ko bafite inyota nyinshi yo kuzura Umwuka wera.
Nk’uko impano z’Umwuka wera zisanzwe zikora harimo n’iy’ubuhanuzi, ubutumwa bwinshi mu buhanuzi bwahavugiwe ijambo ryagarutsweho n’Uko Imana ishyigikiye itorero kandi utubazo rigenda rihura natwo Izadukemura rikaba amahoro.
Umuyobozi w’Umujyi wa Kigali wungirije ushinzwe imibereho myiza, yashimiye itorero ry’ADEPR uruhare rigira mu iterambere. Ati ‘’uhereye aha turi kuri izi nyibuka zigaragaza iterambere rirambye n’icyerekezo cyiza cy’igihugu cyacu asaba itorero gukomeza kuba intangarugero mu kubaka ubumwe bw’abanyarwanda.’’
Umushumba mukuru akaba n’Umuvugizi w’Itorero ry’ ADEPR Jean Sibomana yashimiye ururembo rw’Umujyi wa Kigali uburyo bateguye umunsi mukuru wa Pantekote, avuga ko nibakomeza muri iki cyerekezo bazagera kuri byinshi. Yavuze ko Pantekote itagomba kuba amagambo agusa ahubwo hakwiye koko impinduka abantu bakuzura Umwuka wera abagize intege nke bakavugururwa umuriro wa Pentekote ugahora waka ku gicaniro ibyo bakabifatanya n’iterambere ry’igihugu hamwe n’abandi banyarwanda muri rusange mu cyerekezo cyiza kirimo. Ati ‘’ibyo twagezeho byose uhehereye kuri izi nyubako byose twabigezeho kubwo ubuyobozi bwiza bw’u Rwanda.’’
Umunsi mukuru wa Pantekote ku rwego rw’Umujyi wa Kigali muri ADEPR uhuriza hamwe abakristo bose bakomoka muri iri torero, aho ubanzirizwa n’amasengesho akorerwa hirya no hino ku midugudu igize iri torero hanyuma ku munsi wo gusoza bose bagahurira hamwe mu giterane cyagutse nk’uko biba byateguwe n’ubuyobozi bwa ADEPR.


text:
Ibi si ibyo kwihanganirwa. (leprophete.fr)
Bwana Padiri Thomas, komera. Ndi umukirisitu wo muri paruwasi ya Nkanka, ariko nawe urabyumva ko ku mpamvu z’umutekano wanjye n’uw’abanjye ntashobora kwivuga amazina yombi. Icyakora ndakwinginze, wumvikane na mugenzi wawe Padiri Fortunatus Rudakemwa, iyi nyandiko muyitangaze ku rubuga rwanyu, ntimugire ubwoba.
Hari ibintu bidashobora kwihanganirwa mu ibaruwa padiri Evariste Nambaje yandikiye mugenzi we Padiri Thomas Nahimana.
Icyambere ni ukuntu padiri Evariste akurura Musenyeri Yohani Damaseni Bimenyimana amakanzu ngo amufashe kwibasira Padiri Thomas.
Si na Musenyeri Bimenyimana akwega gusa, ahubwo azanamo n’igisonga cye ndetse n’inama nkuru y’Abepiskopi gatolika bo mu Rwanda. Bwana padiri Evariste, Abepiskopi bari mu rundi rwego. Nirubura gica, ni bo bazagukiranura na padiri Thomas. Ubungubu, ba ubahaye amahoro kuko natwe twese tuzi ibyo bavuze kandi banditse ku mu garagaro birebana n’urubuga www.leprophete.fr. Kireka haba hari ibindi bakubwiriye mu ibanga, ariko ndumva ari ntabyo.
Icyakabiri ni utugambo, amatiku n’amazimwe.
Padiri Thomas atuye ku bilometero ibihumbi n’ibihumbi uvuye mu Rwanda. Naho padiri Evariste ari mu Rwanda, ari i Cyangugu. Uwo byoroheye guhura, kubonana, kuvugana n’abakristu b’i Cyangugu bagacocera ibibazo hamwe ni padiri Evariste. Niba byaramunaniye, ubwo hari izindi mpamvu zibitera ; nareke kubyegeka kuri Padiri Thomas cyangwa ku wundi muntu.
Icyagatatu ni iterabwoba rimaze gushinga imizi mu Rwanda.
Ntawe ucira, ntawe ukorora, ntawe uvuga yeruye. Bariya bantu padiri Evariste avuga ngo Padiri Thomas yandagaje ni bande ? Nabavuge amazima (irikirisitu, irinyarwnda n’irihimbano), maze turebe niba Padiri Thomas yarabandagaje koko, ukuri kujye ahagaragara, ikinyoma nacyo gikubitirwe ahakubuye. Icyo nzi cyo ni uko iyo Padiri Thomas adatera hejuru :
1°. Hari abaturage benshi batari kuganura ibigori ku bunani bw’uyu mwaka turimo.
2°. Abaturage bo mu Bugarama baba barambuwe burundu imirima y’umuceri yabo yose.
3°. Abakene bo mu Rwanda bose basenyewe amazu ntibari kuzigera bamenya ko hari abantu babazirikana kandi bagerageza kubavugira.
4°. Ibyo bireba n’abandi bakomeje kurengana ku buryo bwinshi cyane muri iki gihugu : Gacaca, imisoro, kuragizwa imbunda, kwitwa abicanyi, gusuzugurwa n’ibindi.
Padiri Evariste yigeze atabariza nde ? Nangwa n’urubugawww.leprophete.frrwahumurije benshi.
Icyakane ni amarangamutima ashingiye ahanini kuri iriya mvugo ngo “Padiri Thomas yakomerekeje abantu”.
Umunyarwanda utarakomerekejwe n’ibyabaye n’ibikomeje kuba mu Rwanda ndetse n’ibihavugirwa n’abategetsi n’abambari babo ni nde ? Kubwira Padiri Thomas ngo nasabe imbabazi ni kimwe no kumubwira ngo “niyemere icyaha, agabanyirizwe igihano ; kabone n’ubwo nta cyaha yaba yarakoze”. Ibyo bintu ni bimwe mu bimaze kuzambya Urwanda.
Icyagatanu ni ubwirasi.
Ngo “Padiri Thomas nashaka gusubira mu Rwanda, azisunge padiri Evariste, amugeze kubo agomba gusaba imbabazi kandi amumenyereze” ? Mumbwire namwe niba Padiri Thomas ashatse gusubira mu Rwanda agomba kunyura byanze bikunze kuri padiri Evariste? Ese icyo yifuza kumumenyereza ni iki ? Ni ukujya guhakwa ku bategetsi uhereye kuri ba Meya n’abadepite nka Nyakwigendera Yudita Kanakuze n’abandi ? Ibintu Evariste yifuza kumenyerezamo Padiri Thomas ni ibihe ? Ubanza umuntu wese ushaka gusubira mu Rwanda azajya agenda apfukamye !
Umwanzuro
Niba Padiri Thomas akeneye guhabwa amasomo, ibyo ari byo byose si padiri Evariste ukwiye kuyamuha. Aho agejeje umutungo wa diyosezi ya Cyangugu ntawe uhayobewe. Kimwe mu byo Padiri Thomas yagombye gukosora, kandi yatangiye kubigerageza, ni uburyo bwo kwandika (style). Icyakora, hagati y’ubona abantu barengana akicecekera n’ubona abantu barengana akabatabariza, akabahumuriza, njye nahitamo uyu wa nyuma. Icyo ntakwihanganira ni uko uriya w’ikiragi yabumbura umunwa gusa ari ukugirango acecekeshe ugerageza kuvuga, amushyireho iterabwoba, amwiyemereho, amukange. Iby’ubuzima bwa buri muntu ku giti cye byo, nirinze kubyinjiramo ; icyakora intungane ni nke.
Tugire amahoro, Banyarwanda, Banyarwandakazi.
Yohani M.
Umukirisitu wa paruwasi ya Nkanka


text:
Uwo tutabana ni umwanzi wanjye, kandi uwo tudateraniriza hamwe arasandaza! - Dan Delzell
Hariho abantu batizera Kristo, kandi bakaba batanamwanga. Abo wabavugaho iki? Ntibashaka kwitirirwa Yesu. Ariko se ibyo birashoboka? Ntibishosoka, ahubwo niba udakunda Kristo uramwanga!
Yesu yaravuze ati “Uwo tutabana ni umwanzi wanjye, kandi uwo tudateraniriza hamwe arasandaza” Matayo 12:30.
Hariho abavuga bati "Ariko sinanga Yesu. Gusa simbwizera nk’Umwami wanjye n’Umukiza!" Ubwo rero icyo ni icyemezo ntakuka uba wafashe, kandi benshi bafata bene ibi byemezo. Ariko kwanga kwitirirwa Yesu ni uguhitamo kuba umwanzi we, kandi uwo badateraniriza hamwe arasandaza. Iyo utabwiye Yesu uti “Ndakwemereye,” ugera igihe ukamubwira uti “Sinkwemereye!”
Yesu ni umwe, kandi ni Imana. yavuse yuko ari we wenyine nzira n’ukuri n’ubugingo (Yohana 14:6). Ibintu ni bibiri rero, uremera kunyura muri iyo nzira ukurikire Yesu, cyangwa aya magambo yavuze anyure mu gutwi sohokere mu kundi!
Ibyo mvuga birumvikana. Ifateho urugero. Mu isezerano rishya, Yesu yabwiye abantu kwihana ibyaha byabo bakamwizera. Yesu abaye arimo kugenda mu isi kuri uyu munsi, ibi yabisubiramo. Kandi yategetse abamukurikira kwamamaza aya magambo. Ni uko rero, none ubwiwe ukuri kw’ijambo rya Yesu. Nk’umunyabyaha, Imana iragutegeka kwihana (Ibyakozwe n’intumwa 17:30) ukizera ubutumwa bwiza.
Ntibishoboka ko wabaho mu buzima utitirirwa Yesu, ngo uvuge yuko umukunda. Mu minota 5 uhereye nonaha, byashoboka yuko uri bwizere umusaraba wa Yesu ngo ukizwe ibyaha, cyangwa ukajyanwa n’ibindi bitekerezo, imigambi n’ibyifuzo. "Kutakira" Kristo kwawe kugaragaza neza yuko udashaka kwihana ngo umwizere.
Yesu yasobanuye kenshi uburyo kwanga kumwitirirwa ukavuga ko umukunda bidashoboka. Yaravuze ati "kuko Imana itatumye umwana wayo mu isi gucira abari mu isi ho iteka, ahubwo yabikoreye kugira ngo abari mu isi bakizwe na we. Umwizera ntacirwaho iteka, utamwizera amaze kuricirwaho kuko atizeye Umwana w’Imana w’ikinege" (Yohana 3:17,18)
Ufite amahitamo abiri: Izere Kristo cyangwa ucirweho iteka. Nta mahitamo ya gatatu abaho! Ikindi kandi, udateraniriza hamwe na Yesu arasandaza. Nta mahirwe ubasha kubona inyuma ya Yesu, ahubwo byose byaba ari ukuruhira ubusa kuko utizera Umwana w’Imana amaze gucirwaho iteka.
Niba ushaka kunguka, vanga (teraniriza hamwe) na Kristo kandi ubwo ni bwo utazacirwaho iteka!
Imnana iguhe umugisha!


text:
Nyamagabe: Urubyiruko rufite byinshi rushingiraho rusaba ko manda y’umukuru w’igihugu yongerwa
Urubyiruko rwo mu murenge wa Kibumbwe akarere ka Nyamagabe, rufite byinshi rushingiraho rusaba ko itegeko nshinga ku ngingo yaryo y’101 rivugururwa, umukuru w’igihugu cy’U Rwanda Paul Kagame akabasha kwiyamamariza manda ya gatatu kubera ibyiza yarugejejeho.
Kuri uyu wa 20 Nyakanga 2015, mu Umurenge wa Kibumbwe, Akarere ka Nyamagabe, abaturage barenga 3,000 bitabiriye igikorwa cyari kiyobowe na bamwe mu badepite bagize inteko inshingamategeko, cyo kugaragaza impamvu bifuza ko itegeko nshinga ryavugururwa.
Iki gikorwa kikaba cyari kigamije kubaza abaturage impamvu bifuza ko itegeko nshinga ryavugururwa, kugira ngo umukuru w’igihugu ahabwe amahirwe yo kongera kwiyamamariza manda ya gatatu, kandi n’abatifuza ko rihinduka bahabwe urubuga.
Urubyiruko rwo muri uyu murenge rukaba rwatangaje ko rwifuza ko iri tegeko ryavugururwa kuko nk’abari abakene bakuwe mu ubwigunge bakabasha nabo kwiga kandi ku buntu.
Venuste Hakizimana wiga mu mwaka wa kane ishami ry’amateka, ubukungu na gewogarafi aravuga ko umukuru w’igihugu akwiye gukomeza kuyobora kuko yabaye amashuri bakigira ubuntu.
Aragira ati “Nkatwe twari tuvutse mu miryango ikennye, ntabwo twari kubasha kwiga ariko yaduhaye amashuri y’ubuntu turiga rero turumvako itegeko snhinga ryabihindura, agakomeza akyobora bityo natwe tugakomeza kugira imbere heza.â€
Phillipe Byiringiro nawe aravuga ko ngo ashimira umubyeyi wibutse abaciye bugufi kandi buri mwana wese yaba umukobwa yaba umuhungu akemererwa kwiga.
Aragira ati “mbere twumvaga ko higa abana babayobozi bakomeye, ariko uwo mubyeyi yabonye ko hari abantu batishoboye adushyiriraho amashuri, dukorana ibizami bya leta n’abiga mu bigo bikomeye tugatsinda hakaba n’abo turusha rero akwiye gukomeza kuyobora.â€
Abaturage bakaba bahawe umwanya wo gusobanura impamvu umukuru w’igihugu yakomeza kuyobora, aho benshi bashingiraga ku bikorwa umukuru w’igihugu yabagejejeho bavuga iby’iterambere n’ibyabakuye mu bukene.
Abaturage bo muri uyu murenge wahoze ari komini Karambo, bakaba baricwaga n’inzara bitewe no kuteza kandi kakaba n’agace kari gakennye kurusha utundi mu gihugu hose.


text:
Aba bayobozi bemeza ko bahangayikishijwe cyane no kubona uretse abakuru, usanga no mu rubyiruko harimo benshi bakibona mu ndorerwamo y’amoko.
Mu kiganiro IGIHE yagiranye na Alice Cyusa uyobora RDGN, Diaspora Nyarwanda ku rwego rw’Isi, yavuze ko ’inama yabaye taliki ya 12 Ugushyingo 2016, twaganiriye ku kibazo cy’amacakubiri muri Diaspora, kuko tubona gisa nkaho cyongera ubukana, aho kugenda gicika burundu’.
Aba bayobozi bamaganye ibikubiye mu cyiswe ’ubushakashatsi bwakorewe mu Bubiligi na Dr Claudine Kuradusenge, akabuha inyito igira iti: "Denied Victimhood and Contested Narratives: The Case of Hutu Diaspora", ugenekereje mu kinyarwanda "Kutemera ko warokotse no kugoreka amateka: Ikibazo cy’Abahutu bo muri Diaspora". Bemeza ko ubu bushakashatsi bugamije kwimakaza no gukwirakwiza amacakubiri ashingiye ku moko muri Diaspora Nyarwanda.
Alice yavuze ko banasomye kandi inyandiko yanditswe n’umwe mu banyeshuri yitwa "Hutu Diaspora", maze nayo bakayamaganira kure bavuga ko nta gihugu bazi cyitwa "Hutu" kugira ngo kigire iyo Diaspora.
Mu rwego rwo gushakira hamwe umuti ufatika wo kurandura ayo macakubiri burundu, biyemeje kurushaho kwigisha no gusobanura gahunda ya Ndi Umunyarwanda muri Diaspora kuko basanze hakwiye kurushaho kubaka ubumwe n’ubunyarwanda muri bo.
Abo bayobozi kandi biyemeje kujya habaho inyigisho ndetse na gahunda zo kurandura amacakubiri, bakazigenera umwanya uhagije muri gahunda z’ibikorwa za buri mwaka bakora mu mahuriro yabo.
Hemejwe kandi ko hagomba kujya habaho inyandiko (publications, articles) zamagana ibyo bikorwa bizana amacakubiri mu banyarwanda baba mu mahanga. Basanze hakwiye kujya habaho kuganirizwa guhoraho n’inararibonye mu mateka kugira ngo abana b’abanyarwanda batazayoba bagata indangagaciro n’umuco w’amahoro umaze kugerwaho mu gihugu, ibi bikazakomeza hifashishijwe gahunda ya “Ndi Umunyarwanda”.
Alice yakomeje avuga ko hemejwe kandi ko buri Diaspora Nyarwanda aho iri hose yajya ishyiramo imbaraga zose mu kurwanya amacakubiri badategereje ababasura baturutse mu Rwanda, nkuko muri bimwe zishinzwe harimo gutanga umusanzu w’amahoro n’ubumwe mu banyarwanda muri rusange no mu bakiri bato by’umwihariko.
Diaspora ifatanyije na za Ambasade z’u Rwanda ngo bazakomeza gukorera hamwe mu guhashya amacakubiri biciye mu buryo bw’ ibiganiro biganisha kuri gahunda ya Ndi Umunyarwanda.
Hatanzwe icyifuzo cy’uko, hakoreshwa uburyo bushya bw’ibiganiro mu mashusho “video conferences”, hagati y’inararibonye n’abanyarwanda baba mu mahanga, kandi ibiganiro bagirana bikaba inshuro nyinshi mu mwaka, kuko guhangana n’iki kibazo ngo ari uguhozaho.
Abayobozi ba Diaspora bemeje gukomeza gufatanya n’abakuru mu gutanga uburere bwiza ku bakiri bato kugira ngo bazagirire igihugu akamaro kuruta kugicamo ibice, kuko aho cyavuye ari habi kandi kikaba gifite icyerecyezo cyiza.
Bagize bati "Hagomba kwirindwa guhora hashakishwa uburyo ikibaye cyose kitirirwa abandi, urugero : abazungu, ibibazo dufite ni ibyacu, nitwe tugomba kwishakamo ibisubizo."
Aba bayobozi bifuje ko ku munsi wahariwe " Diaspora Homecoming Day" uzaba taliki ya 14 Ukuboza 2016, mbere y’Umushyikirano, hazabaho ibiganiro hagati y’Abayobozi ba Diaspora Nyarwanda, Abanyarwanda bakuru baba mu mahanga n’Urubyiruko ruzaba rurangije Itorero ry’Urungano, rizaba mu Ukuboza, kugira ngo bigire hamwe kandi bafate ingamba zikomeye zo kurandura ibisigisigi by’amacakubiri bikirangwa hamwe na hamwe mu bana b’u Rwanda baba mu mahanga.


text:
Kutamenya gusoma no kwandika, imbogamizi ku bagororerwa Iwawa
Ubuyobozi bw’Ikigo kigisha imyuga kikanagorora urubyiruko rwangiritse cya Iwawa buratangaza ko kuba bamwe mu bajyayo baba batazi gusoma no kwandika bidindiza amasomo bahabwa.
Umuhuzabikorwa w’icyo Kigo, Niyongabo Nicolas, yabitangaje ku wa 26 Kanama 2016 ubwo bahaga impamyabumenyi zo gusoma no kwandika babarirwa muri 623 mu bihumbi 3 na 949 bagororerwaga Iwawa.
Agira ati “Umunyeshuri utazi gusoma no kwandika ntiyashobora kumenya amasomo y’imyuga atangirwa hano kuko bisaba gusoma no kwandika. Kuba hari abaza batabizi bidindiza amasomo dutanga.”
Yashimiye itorero rya ADEPR ryigishije abo batari bazi gusoma, kubara no kwandika ndetse rikanabafasha guhinduka binyuze mu masomo y’iyobokamana.
ADEPR ifitanye amasezerano na Minisiteri y’Urubyiruko n’Ikoranabuhanga (MYICT) mu kwigisha urubyiruko rutazi gusoma, kubara no kwandika.
Sebagabo Leonard, Umunyamabanga wa ADEPR, ahamagarira ababyeyi gushyira mu ishuri abana bakiri bato kuko mu Rwanda kwiga ari ubuntu aho kwiga ari bakuru.
Agira ati “Mu mbogamizi tugira mu kwigisha abantu batazi gusoma, kubara no kwandika ni uko abantu bakuru batinya kujya kwiga, nyamara turacyabona imibare y’urubyiruko rutazi gusoma no kwandika kandi kwiga mu Rwanda ari ubuntu.”


text:
Kubakirwa isoko bizagabanya urugendo bakora bajya kugurisha imyaka beza
Abaturage bo mu Murenge wa Mugano mu Karere ka Nyamagabe, barasaba kubakirwa isoko hafi y’aho batuye.
Iri soko ngo rizabafasha gukemura ikibazo cy’ibirometero birenga icumi bakora, bagana mu isoko ryo mu Murenge wa Kaduha.
Musabyimana ucuruza imyaka, avuga ko bakora urugendo rw’amasaha atatu bikoreye ibyo bagiye kugurisha, bigatuma rimwe na rimwe bemera guhendwa, kuko baba batari bubashe kubyikorera ngo babisubizeyo.
Agira ati” Iyo ujyanye ibicuruzwa kure akenshi urahendwa bitewe n’uko uba uvuga uti sindi bubicyure.”
Gahonzire Alphonse w’umuhinzi avuga ko muri aka gace beza cyane, ariko bakagorwa no kuba nta soko bagira hafi.
Ati “Tweza urutoki, imyumbati, ibishyimbo, amasaka, ariko tukabura isoko. Tubonye isoko byadufasha kuva mu bwigunge rikoroshya ubuhahirane”.
Utazirubanda Francois Xavier umunyambanga nshingwabikorwa w’Umurenge wa Mugano, avuga ko iki kibazo kizakemurwa n’umudugudu w’icyitegererezo ugiye kubakwa muri uyu Murenge.
Ati “Uyu mudugudu tugiye kubaka uzazana n’ibindi bikorwaremezo birimo n’isoko”.
Umurenge wa Mugano ni Umurenge w’icyaro usanzwe ukennye mu bikorwaremezo, ariko uyu muyobozi atangaza ko ku bufatanye n’ubuyobozi bw’akarere, iki kibazo kiri gushakirwa umuti urambye.


text:
Gukorwa ku mutima n’ubuhamya bw’abakristo kwateye benshi guhinduka abakristo hamwe n’abana babo
Hashize igihe intambara ivuza ubuhuha mu gihugu cya Siriya itumye umubare munini w’abaturage barimo n’abayoboke b’idini ya Isilamu bafata iy’ubuhungiro. Kuri ubu ngo abenshi muri bo bagiye bakorwa ku mutima n’impuhwe ndetse n’ibindi bikorwa by’urukundo bagiriwe n’abakristo aho bagiye batatanira hirya no hino, bikaba byarabateye guhinduka abakristo. Aid Mission umwe mu miryango ya gikristo yakoze ibikorwa byo kwita kuri izi mpunzi, uvuga ko hahindutse benshi kandi abahindutse bifuje ko guha abana babo uwo murage wo kumenya ubutumwa bwiza.
Infochretienne yanditse iyi nkuru ivuga ko muri uyu mwaka w’2016 abantu 126 000 bahungiye mu Bugiriki, mu gihe umwaka ushize w’2015 abarenga 500 000 batujwe ku kirwa cya Lesbos. Iki kibazo cyabaye ingutu muri iyi myaka kugeza ubwo ibihugu byinshi by’Uburayi byafashe icyemezo cyo gufunga imiryango murwego rwo gukumira urujya n’uruza rw’impuzi zikomoka mu bihugu bitandukanye cyane mu gihugu cya Siriya.
Icyegeranyo cya Christian Aid Mission kivuga ko amatsinda y’abakristo yakoreye ubutabazi izi mpunzi muri turiya duce ziherereyemo. Mu byo aya matsinda yatangaga harimo ibiribwa, imyambaro ndetse no gushakira impunzi nshya aho zishyikira.
Iyi nkuru ikomeza ivuga ko bamwe mu bakiriye Yesu bavuga ko bari barabujijwe ubutunzi bukomeye. Umwe witwa Saddam wegereye umukristo yaramubwiye ati ‘’ nshaka umuntu wambwira ibya Yesu.’’
Akomeza agira ati ‘’ibihugu byose by’Abayisilamu byaraduhemukiye, byatubangamiye kumenya ubu butunzi, batwigishije kutagirira icyizere abakristo kuko ngo babeshya. Kuri ubu ndi mu Bugiriki, ahantu heza, tubayeho neza n’umuryango wanjye. Kuri ubu nabonye urukundo ntari narigeze mbona.’’
Mu magambo ye asoza asaba abayoboye bene iyi miryango gukomeza gusakaza ubutumwa bwiza kugera no ku bana babo.
Kuva izi ntambara zakaza umurego, hagiye hasohoka ibyegeranyo mu bihe bitandukanye bigaragaza ko umubare munini w’impunzi zakiriye Kristo mu buzima bwazo, ahanini biturutse ku mutima w’urukundo zasanganye abakristo bo mu bihugu zahungiyemo.
Innocent Kubwimana@agakiza.org